Akan—Fiafitɔ Si Nɔ Israel | Biblia Me Ŋutinya\nKPƆ nusi ɖim ŋutsu ma le ɖe eƒe agbadɔ me la ɖa! Awu ʋlaya nyui aɖe kple sikakpɔti kple klosalo aɖewo. Etsɔ wo tso Yerixo-du me. Evɔ la, aleke wòle be woawɔ Yerixo-nuawoe hafi? Èɖo ŋku edzia?\nÐe wòle be woatsrɔ̃ wo, eye woatsɔ sika kple klosalo la ade Yehowa ƒe avɔgbadɔ ƒe nudzraɖoƒe. Eyata amesiawo meɖo to Mawu o. Wofi nusi nye Mawu tɔ. Ŋutsu la ŋkɔe nye Axan, eye amesiwo le egbɔ la nye eƒe ƒometɔ aɖewo. Na míakpɔ nusi va dzɔ la ɖa.\nEsi Axan fi nusiawo megbe la, Yosua dɔ ŋutsu aɖewo be woayi awɔ aʋa kple Ai-du la. Gake woɖu wo dzi le aʋa me. Wowu ame aɖewo, eye ame mamlɛawo si. Yosua lé blanui ŋutɔ. Ebɔbɔ tsyɔ mo anyi hedo gbe ɖa na Yehowa be: ‘Nukatae nèna nusia dzɔ ɖe mía dzi?’\nYehowa ɖo ŋu be: ‘Tsi tre! Israel wɔ nuvɔ̃. Wofi nusiwo wòle be woatsrɔ̃ alo woatsɔ ayi Yehowa ƒe avɔgbadɔ me la ƒe ɖewo. Wofi awu ʋlaya nyui aɖe hetsɔ ɣla. Nyemayra mi o, negbe ɖe miatsrɔ̃ nua kple amesi tsɔ nusiawo hafi.’ Yehowa gblɔ be yeaɖe ame vɔ̃ɖi la afia Yosua.\nEye Yosua ƒo ameawo katã nu ƒu, eye Yehowa tɔ asi Axan vɔ̃ɖi la dzi. Axan gblɔ be: ‘Mewɔ nuvɔ̃. Mekpɔ awu ʋlaya nyui kple sikakpɔti kpakple klosaloawo. Wodzrom ale gbegbe be metsɔ wo. Meɖi wo ɖe nye agbadɔ me.’\nEsi wokpɔ nusiawo hetsɔ vɛ na Yosua la, egblɔ na Axan bena: ‘Nukatae nèhe dzɔgbevɔ̃e va mía dzi? Fifia Yehowa ahe dzɔgbevɔ̃e ava dziwò!’ Eye ameawo katã ƒu kpe Axan kple eƒe ƒome la woku. Ðe ema mefia be mele be míatsɔ nusiwo menye mía tɔ gbeɖe oa?\nEmegbe la, Israel ɖawɔ aʋa kple Ai ake. Fifia ya la, Yehowa kpe ɖe eƒe amewo ŋu woɖu aʋa la dzi.


Yeremia 16 - Holy Bible [Ewe Bible 1913] - (Yer 16)\n16:1 16:2 16:3 16:4 16:5 16:6 16:7 16:8 16:9 16:10 16:11 16:12 16:13 16:14 16:15 16:16 16:17 16:18 16:19 16:20 16:21\nEye Yehowa ƒe gbe va nam bena:\nMegaɖe srɔ̃ o, ne màgadzi ŋutsuviwo kple nyɔnuviwo ɖe teƒe sia o.\nElabena ale Yehowa gblɔ ɖe ŋutsuvi kple nyɔnuvi, siwo wodzi ɖe teƒe sia, kple wo dada, siwo dzi wo, kpakple wo fofo, siwo dzi wo le anyigba sia dzi la ŋu enye si:\nDɔvɔ̃ awu wo, womafa na wo o, womaɖi wo o, eye woanye gbeɖuɖɔ ɖe anyigba dzi; yi kple dɔwuame atsrɔ̃ wo, eye woƒe kukuawo anye nuɖuɖu na dziƒoxewo kple gbemelãwo.\nElabena ale Yehowa gblɔ esi: Megayi ahoxɔ me o, megayi kuteƒe o, eye megado baba na wo o; elabena meɖe nye ŋutifafa, amenuveve kple nublanuikpɔkpɔ ɖa le dukɔ sia ŋu, Yehowa ye gblɔe.\nTsitsiawo kple ɖeviawo aku le anyigba sia dzi, womaɖi wo o, eye womafa na wo o, womasi blinui o, eye womalũ ta kokoe le wo ta o.\nWomaɖu yɔƒenu ahatsɔ afa akɔ na ame ɖokui le ame kuku ta o, eye womano yɔƒeha le ame fofo kple ame dada ta o.\nMegayi aglotuƒe, ne nabɔbɔ nɔ anyi aɖu nu, ano nu kpli wo o.\nElabena ale Yehowa Zebaot, Israel ƒe Mawu la, gblɔ esi: Kpɔ ɖa, matsi aseyetsotso ƒe ɖiɖi, dzidzɔkpɔkpɔ ƒe ɖiɖi, ŋugbetɔsrɔ̃ ƒe gbe kple ŋugbetɔ ƒe gbe nu le teƒe sia le mia ŋku me le mia ŋɔli.\nEye ne èto nya siawo katã na dukɔ sia, eye wogblɔ na wò be: Nukaŋuti Yehowa ɖo dzɔgbevɔ̃e gã siawo katã ɖe mia ŋu, vo ka míeda, eye nuvɔ̃ ka míewɔ ɖe Yehowa, mía Mawu la ŋu hã la,\nekema naɖo ŋu na wo bena: Ale Yehowa gblɔ esi: Elabena mia fofowo gblẽm ɖi, eye wodze mawu tutɔwo yome, wosubɔ wo, eye wode ta agu na wo, ke wogblẽ nye ya ɖi, eye womelé nye seawo me ɖe asi o.\nKe miawo miewɔ nu gbegblẽ wu mia fofowo, mia dome amesiame dze eƒe dzimesesẽ vɔ̃ɖi yome, eye miegbe toɖoɖom.\nEyata matsɔ mi aƒu gbe tso anyigba sia dzi ɖe anyigba, si mia kple mia fofowo mienya o la dzi, gama miasubɔ mawu tutɔwo le zã kple keli, elabena nyemele mia nu ve ge o.\nYehowa be: Eyata, kpo ɖa, ŋkekewo li gbɔna, esi womagagblɔ azɔ be, yewotà Yehowa, amesi kplɔ Israel-viwo tso Egipte-nyigba dzi la ƒe agbe o;\nke boŋ yewotà Yehowa, amesi kplɔ Israel-viwo tso anyiehe-nyigba kple anyigba, siwo katã dzi wònyã wo ɖo ɖo dzi la ƒe agbe. Magakplɔ wo agbo va woƒe anyigba, si metsɔ na wo fofowo la dzi.\nYehowa be: Kpɔ ɖa, mado ɖɔkplɔla geɖewo ɖa, ne woaɖe wo; emegbe madɔ adela geɖewo ɖa, ne woayɔ wo ɖe nu tso towo katã kple togbɛwo katã dzi kpakple agatowo me.\nElabena nye ŋku le woƒe mɔwo katã ŋu, womeɣla ɖem o, eye woƒe vodadawo mebe ɖe nye ŋkuwo o.\nGbagbiãgba la maxe woƒe vodadawo kple woƒe nuvɔ̃wo ŋu fe na wo zigbɔ zi eve, elabena wotso woƒe nu makɔmakɔwo ƒe kukuwo gblẽ kɔ ɖo na nye anyigba, eye wotso woƒe ŋunyɔnuwo yɔ nye domenyinu la dzi fũ.\nYehowa, wòe nye míaƒe ŋusẽ, míaƒe mɔ̃ sesẽ kple míaƒe sitsoƒe le hiãɣi! Dukɔwo atso anyigba ƒe mlɔeanuwo ava gbɔwò agble bena: Alakpa ɖeɖe sɔŋ mía fofowo tso nyi domee, toflokowo wonye, eye womele ɖeke me o.\nƉe amegbetɔ awɔ mawuwo na eɖokui, siwo menye Mawu wonye oa?\nEyata mana wòadze si nye alɔ kple nye ŋusẽ, mana wòadze sii, eye woanyae be, ŋkɔnyee nye Yehowa.


4 Mose 2 | Biblia Le Internet Dzi | Xexe Yeye Gɔmeɖeɖe\n4 Mose 2:1-34\nWoma asaɖa la ɖe to etɔ̃ hatsotsowo me (1-34)\nYuda ƒe to etɔ̃ hatsotsoa le ɣedzeƒe gome (3-9)\nRuben ƒe to etɔ̃ hatsotsoa le anyiehe gome (10-16)\nLewi viwo naƒu asaɖa anyi ɖe titina (17)\nEfrayim ƒe to etɔ̃ hatsotsoa le ɣetoɖoƒe gome (18-24)\nDan ƒe to etɔ̃ hatsotsoa le dziehe gome (25-31)\nAʋawɔla siwo katã ŋkɔ woŋlɔ ƒe xexlẽme (32-34)\n2 Azɔ Yehowa gblɔ na Mose kple Aron be: 2 “Israel-viwo dometɔ ɖe sia ɖe naƒu asaɖa anyi ɖe teƒe si woɖo na to etɔ̃ hatsotso+ si me wòle la nu, le wo fofowo ƒe aƒekɔwo ƒe dzesiti* gbɔ. Woaƒu asaɖa anyi adze ŋgɔ takpegbadɔ la godoo va kpe. 3 “To etɔ̃ siwo nu Yuda-toa le la naƒu asaɖa anyi ɖe ɣedzeƒe gome le woƒe hatsotsowo* nu. Yuda viwo ƒe tatɔe nye Aminadab vi Nahason.+ 4 Eƒe aʋawɔla siwo ŋkɔ woŋlɔ la le ame akpe blaadre vɔ ene alafa ade.+ 5 Isakar-to la naƒu asaɖa anyi ɖe exa. Isakar viwo ƒe tatɔe nye Zuar vi Netanel.+ 6 Eƒe aʋawɔla siwo ŋkɔ woŋlɔ la le ame akpe blaatɔ̃ vɔ ene alafa ene.+ 7 Eye Zebulon-to la nakpe ɖe wo ŋu. Zebulon viwo ƒe tatɔe nye Helon vi Eliab.+ 8 Eƒe aʋawɔla siwo ŋkɔ woŋlɔ la le ame akpe blaatɔ̃ vɔ adre alafa ene.+ 9 “Aʋawɔla siwo katã ŋkɔ woŋlɔ le Yuda ƒe asaɖaa ƒe to etɔ̃ hatsotsoa me la le ame akpe alafa ɖeka blaenyi vɔ ade alafa ene. Woawoe aho gbã.+ 10 “To etɔ̃ siwo nu Ruben-toa+ le la naƒu asaɖa anyi ɖe anyiehe gome le woƒe hatsotsowo* nu. Ruben viwo ƒe tatɔe nye Sedeur vi Elizur.+ 11 Eƒe aʋawɔla siwo ŋkɔ woŋlɔ la le ame akpe blaene vɔ ade alafa atɔ̃.+ 12 Simeon-to la naƒu asaɖa anyi ɖe exa. Simeon viwo ƒe tatɔe nye Zurisadai vi Selumiel.+ 13 Eƒe aʋawɔla siwo ŋkɔ woŋlɔ la le ame akpe blaatɔ̃ vɔ asieke alafa etɔ̃.+ 14 Eye Gad-to la nakpe ɖe wo ŋu. Gad viwo ƒe tatɔe nye Reuel vi Eliyasaf.+ 15 Eƒe aʋawɔla siwo ŋkɔ woŋlɔ la le ame akpe blaene vɔ atɔ̃ alafa ade blaatɔ̃.+ 16 “Aʋawɔla siwo katã ŋkɔ woŋlɔ le Ruben ƒe asaɖaa ƒe to etɔ̃ hatsotsoa me la le ame akpe alafa ɖeka blaatɔ̃ vɔ ɖekɛ alafa ene blaatɔ̃, eye woawoe nye hatsotso evelia si aho.+ 17 “Ne woaho takpegbadɔa adze mɔ la,+ ekema Lewi viwo nahoe eye woƒe asaɖa la nanɔ asaɖa bubuawo titina. “Ale si woaƒu asaɖa anyii la, nenema nue woaho ɖo,+ ame sia ame nanɔ eteƒe, le to etɔ̃ ƒe hatsotso siwo me wole la nu. 18 “To etɔ̃ siwo nu Efrayim-toa le la naƒu asaɖa anyi ɖe ɣetoɖoƒe gome le woƒe hatsotsowo* nu. Efrayim viwo ƒe tatɔe nye Amihud vi Elisama.+ 19 Eƒe aʋawɔla siwo ŋkɔ woŋlɔ la le ame akpe blaene alafa atɔ̃.+ 20 Manase-to+ la nanɔ exa. Manase viwo ƒe tatɔe nye Pedahzur vi Gamaliel.+ 21 Eƒe aʋawɔla siwo ŋkɔ woŋlɔ la le ame akpe blaetɔ̃ vɔ eve alafa eve.+ 22 Eye Benyamin-to la nakpe ɖe wo ŋu. Benyamin viwo ƒe tatɔe nye Gideoni vi Abidan.+ 23 Eƒe aʋawɔla siwo ŋkɔ woŋlɔ la le ame akpe blaetɔ̃ vɔ atɔ̃ alafa ene.+ 24 “Aʋawɔla siwo katã ŋkɔ woŋlɔ le Efrayim ƒe asaɖaa ƒe to etɔ̃ hatsotsoa me la le ame akpe alafa ɖeka kple enyi alafa ɖeka, eye woawoe nye hatsotso etɔ̃lia si aho.+ 25 “To etɔ̃ siwo nu Dan-toa le la naƒu asaɖa anyi ɖe dziehe gome le woƒe hatsotsowo* nu. Dan viwo ƒe tatɔe nye Amisadai vi Ahiezer.+ 26 Eƒe aʋawɔla siwo ŋkɔ woŋlɔ la le ame akpe blaade vɔ eve alafa adre.+ 27 Aser-to la naƒu asaɖa anyi ɖe exa. Aser viwo ƒe tatɔe nye Okran vi Pagiel.+ 28 Eƒe aʋawɔla siwo ŋkɔ woŋlɔ la le ame akpe blaene vɔ ɖekɛ alafa atɔ̃.+ 29 Eye Naftali-to la nakpe ɖe wo ŋu. Naftali viwo ƒe tatɔe nye Enan vi Ahira.+ 30 Eƒe aʋawɔla siwo ŋkɔ woŋlɔ la le ame akpe blaatɔ̃ vɔ etɔ̃ alafa ene.+ 31 “Aʋawɔla siwo katã ŋkɔ woŋlɔ le Dan ƒe asaɖaa ƒe to etɔ̃ hatsotsoa me la le ame akpe alafa ɖeka blaatɔ̃ vɔ adre alafa ade. Woawoe nye to etɔ̃ hatsotso mamlɛtɔ si aho.”+ 32 Ame siawoe nye Israel-vi siwo ŋkɔ woŋlɔ le wo fofowo ƒe aƒekɔwo nu. Aʋawɔla siwo ŋkɔ woŋlɔ le asaɖaawo katã me la le ame akpe alafa ade kple etɔ̃ alafa atɔ̃ blaatɔ̃.+ 33 Gake womeŋlɔ Lewi viwo ya ŋkɔ+ kpe ɖe Israel-vi bubuawo ŋu o,+ abe ale si Yehowa de se na Mose ene. 34 Israel-viwo wɔ abe ale si tututu Yehowa de se na Mose ene. Aleae woƒua asaɖa anyi ɖe woƒe to etɔ̃ hatsotsowo nui,+ eye alea nue wohona ɖo,+ ame sia ame kple eƒe ƒome le wo fofowo ƒe aƒekɔwo nu.\n^ Alo, “dzesidenu.”


Luka 17 - Holy Bible [Ewe Bible 1913] - (Luk 17)\nEnyo nɛ be, woatsɔ té atsi ɖe ko ne, eye woatsɔe aƒu gbe ɖe atsiaƒu me wu esi wòaɖia ɖevi sue siawo dometɔ ɖeka nu.\nMikpɔ mia ɖokui dzi! Ne nɔviwò wo nuvɔ̃ la, ka ŋku me nɛ; eye ne etrɔ le eƒe dzi me la, tsɔe kee.\nEye ne ewo nuvɔ̃ ɖe ŋuwò zi adre le ŋkeke ɖeka dzi, eye wògatrɔ zi adre va ɖe kuku na wò la, tsoe kee.\nEye apostoloawo gblɔ na Aƒetɔ la bena: Na miaƒe xɔse nadzi ɖe edzi na mí.\nEye Aƒetɔ la gblɔ bena: Ne xɔse le mia si abe logoku ene la, miagblɔ na gboti sia bena: Ho ɖokuiwò naɖaɖo ɖe atsiaƒu me! eye aɖo to mi.\nKe mia dome ameka ƒe dɔla le agble ŋlɔm alo le lã nyim, eye ne etso agble va aƒe la, wòagblɔ nɛ bena: Va kaba, eye nabɔbɔ nɔ anyi mahã?\nAlo menye ɖe wòagblɔ nɛ bena: Dzra nusi maɖu la ɖo, nasa avɔ ɖe ali asubɔm, vaseɖe esime meɖu nu, eye meno nu, eye esia megbe wò hã naɖu nu, eye nano nu o mahã?\nAlo ɖe woada akpe na dɔla la bena, ewɔ nusiwo ƒe se wòde nɛ la dzi mahã?\nNenema ke miawo hã, ne miewɔ nusiwo katã woɖo na mi la, migblɔ bena: Dɔla madzemadzewo míenye; nusi le na mi be, miawo la, eya koe miewɔ.\nEye wòva ve me, esi wole mo dzi yina Yerusalem la bena, eto Samaria kple Galilea titina.\nEye esi wòyi ɖe kɔƒea ɖe me la, ŋutsu ewo, siwo nye anyidzelawo la, va kpee, eye wotsi tre ɖe adzɔge;\neye wokɔ woƒe gbewo dzi gblɔ bena: Yesu, amegã, kpɔ mia nublanui!\nEye esi wòkpɔ wo la, egblɔ na wo bena: Miheyi ɖatsɔ mia dokui tia nunɔlawo. Eye wòva ve me, esi woyina la, wo ŋuti kɔ.\nKe wo dometɔ ɖeka, esi wòkpɔ bena, woda gbe le ye ŋu la, egbugbɔ le Mawu kafum kple gbe sesẽ,\neye wòdze klo tsyɔ mo anyi de eƒe afɔ nu hele akpe dam nɛ; eye eya la Samariatɔ wònye.\nEye Yesu xɔ dzi gblo bena: Alo menye ame ewo ŋutie ko o mahã? Ke afika wo ame asieke la le?\nAlo amesiwo atrɔ atsɔ bubu na Mawu la meli o, negbe amedzro sia ko mahã?\nEye wògblɔ nɛ bena: Tsi tre, nadzo, wò xɔse la de wò.\nEye esi farisitɔwo bia ɣeyiɣi, si dzi mawufiaɖuƒe la ava lae la, eɖo eŋu na wo gblɔ bena: Mawufiaɖuƒe la megbɔna kple zi,\nalo woagblɔ bena: kpɔ ɖa, afii alo afimee o; elabena kpɔ ɖa, mawufiaɖuƒe la le mia dome.\nEye wògblɔ na nusrɔ̃lawo bena: Ŋkekewo gbɔna, le esi me miadi be, míakpɔ Amegbetɔvi la ƒe ŋkekewo dometɔ ɖeka, eye míakpɔe o.\nEye woagblɔ na mi bena: Kpɔ ɖa, afimee, kpɔ ɖa, afii! Migayi o, eye migadze wo yome o!\nElabena alesi dzikedzo, ne eke dzo le dziƒo ƒe go ɖeka me, wòklẽna de dziƒo ƒe go keme dzii la, nenema Amegbetɔvi la lanɔ le eƒe ŋkeke la dzi.\nGake ele nɛ gbã be, wòakpe fu geɖe, eye dzidzime sia lado vloe.\nEve alesi wòva ve me le Noa ƒe ŋkekeawo mee la, nenema wòanɔ le Amegbetɔvi la ƒe ŋkekeawo hã me.\nWole nuɖuɖu dzi, wole nunono dzi, wole srɔ̃ɖeɖe dzi, eye wole wo tsɔm na, be woaɖe, vaseɖe ŋkeke, si dzi Noa yi de aɖakaʋu la me, eye tsiɖɔɖɔ va, eye wotsrɔ̃ wo katã.\nAlesi ke wòva ve me le Lot ƒe ŋkekeawo me: Wole nuɖuɖu dzi, wole nunono dzi, wole nuƒeƒle dzi, wole nudzadzra dzi, wole nukuwo dodo dzi, wole xɔtutu dzi;\nke le ŋkeke, si dzi Lot do go tso Sodom la, dzo kple dzokpe wu tso dziƒo, eye wotsrɔ̃ wo katã:\nnenema ke wòanɔ le ŋkeke, si dzi Amegbetɔvi la laɖe eɖokui afia.\nLe ŋkeke ma dzi la amesi lanɔ xɔta, eye eƒe nuwo le xɔ me la, magaɖi be, wòatsɔ wo ayii o, eye nenema ke amesi le agble mè la, megagbugbɔ de nusiwo le emegbe la ŋuti o?\nMido ŋku Lot srɔ̃ dzi!\nAmesi ke le didim be, yeaɖe yeƒe agbe la, abui, eye amesi ke labui la, agaxɔe agbagbee.\nMele egblɔm na mi bena: Le zã ma me la ame eve woanɔ aba ɖeka dzi, woaxɔ ɖeka, eye woagblẽ ekeme ɖi.\nNyɔnu eve lanɔ teƒo, woaxɔ ɖeka, eye woagblẽ ekeme ɖi.\nAme eve lanɔ abɔ me, woaxɔ ɖeka, eye woagblẽ ekeme ɖi.\nEye woxɔ dzi gblɔ nɛ bena: Afikae, Aƒetɔ? Eye wògblɔ na wo bena: Afisi nu kuku le la, afima hɔ̃wo ƒoa ƒu ɖo.


GBE BUBU Afrikaans Arabic China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Igbo Indonesian Italian Japanese Korean Latvian Lithuanian Norwegian Polish Portuguese Punjabi Romanian Russian Slovak Slovenian Spanish Swahili Swedish Tagalog Ukrainian Urdu\nÐevi Siwo Dze Azɔlizɔzɔ Kple Television\nThe Toronto Star ka nya ta be Amerika Ðeviŋutidɔdada Nusrɔ̃ƒe kafui be ɖevi siwo mexɔ ƒe eve haɖe o nagakpɔ television o. Numekuku siwo wowɔ tso ɖeviwo ƒe ahɔhɔ̃ ƒe dɔwɔwɔ nyuie ŋu ɖee fia be vidzĩwo kple ɖevi siwo dze azɔlizɔzɔ gɔme hiã kadodo kplikplikpli kple wo dzilawo kpakple vidzikpɔla bubuwo tẽ. Television kpɔkpɔ ate ŋu “ado kplamatse nuwɔwɔ tẽ kple ɖeviwo si kpena ɖe wo ŋu wotua hadomegbenɔnɔ, seselelãme kple sidzedzenu ƒe ŋutetewo ɖo.” Gake menye eŋutinunyalawo katãe lɔ̃ ɖe edzi o. Le kpɔɖeŋu me, Canadatɔwo ƒe Ðeviŋutidɔdada Habɔbɔ gblɔ be television dzi wɔna tuameɖowo kpɔkpɔ si ŋu dzila ƒe mɔfiame akpe ɖo si ne edidi ƒãe nye aɖabaƒoƒo 30 gbeɖeka nyea “mɔnukpɔkpɔ be dzila nafia nu” ɖevia. Gake habɔbɔ evea siaa lɔ̃ ɖe edzi be mele be television alo kɔmpiuta nanɔ xɔme na ɖeviwo o eye mele be woatsɔ television kpɔkpɔ awɔ ɖevinublenui o. Esi wònye television kpɔkpɔ ate ŋu agblẽ nu le ɖeviwo ŋu ta la, wodo susu ɖa be “anyo be woade dzi ƒo na ɖeviwo be woafe le xɔxɔnu, axlẽ agbalẽ alo afe kple fefenuwo.”\nDziɖeleameƒo le Dɔwɔƒe\nNukatae ame geɖe doa dziku kabakaba alo wɔa ŋutasesẽnu le dɔwɔƒe? Toronto susuŋutinunyala Sam Klarreich gblɔ be ɖewohĩ manye nuteɖeamedzi gbɔ koe wòatso o ke boŋ ate ŋu atso alesi womate ŋu anɔ te ɖe dziɖeleameƒo nu o hã gbɔ. Globe and Mail ka nya ta be Klarreich bui be nɔnɔme sia doa mo ɖa le dɔwɔla aɖewo siwo se le wo ɖokui me be wole “nu geɖe akpa biam tso yewo si le dɔwɔƒe eye emegbe wova kpɔnɛ be fe si woxe na yewo la mede dɔ siwo yewowɔ nu o” la dome. Klarreich xlɔ̃ nu be dziku léle ɖi ɣeyiɣi didi nye “seselelãme si gblẽa nu le ame ŋu vevie” si ate ŋu ahe gbagbadɔ alo dzidɔ vɛ. Ede dzi ƒo na dɔwɔlawo be woasrɔ̃ alesi woanɔ te ɖe dziɖeleameƒonuwo nu kple alesi woanɔ anyi kple woƒe dɔtɔwo adzro dɔ si woate ŋu awɔ le woƒe ŋutetewo nu me tufafatɔe. Ke Klarreich xlɔ̃ nu dɔtɔwo hã be woanɔ ŋudzɔ ɖe dɔwɔla siwo wòdze abe dɔ wu wo ene la ŋu eye woana kpekpeɖeŋu bubu wo, aɖe woƒe dɔwɔna aɖewo dzi na wo, alo adoe ɖe wo gbɔ be woaxɔ ŋkeke ɖeka mɔkeke atsɔ aɖi ɖe emee.\nHadzidzi Doa Dzidzɔ na Dzi\nGermanygbe me nyadzɔdzɔgbalẽ si nye Stuttgarter Nachrichten ka nya ta be dzɔdzɔmeŋutinunyalawo kpɔe be hadzidzi nana ahɔhɔ̃metsi aɖewo wɔa dɔ si wɔnɛ be ame ƒe dzi dzea eme eye dzi dzɔnɛ. Numekulawo gblɔ be hadzidzi naa ahɔhɔ̃ me “nu suesue siwo naa wosea nu le lãme” tea dɔwɔwɔ. Eyata nyatakakaa gblɔ be “wogblɔ tso hadzidzi ŋu be menye seselelãmewo ɖeɖefia koe wònye o ke ehoa seselelãme ɖe ame me hã.” Hafialawo gblɔ be egbea ame geɖe bua hadzidzi be enye “tsigãdzinu” alo be yewoƒe gbe menyo o, eyata woɖe asi le hadzidzi kple haƒoƒo ŋu na modzakaɖelawo. Gake numekuku sia ɖee fia be eɖea vi na amewo ne woa ŋutɔwo dzi ha.\nNyadzɔdzɔgbalẽ si nye Siegener Zeitung ka nya ta be le Germany nuto geɖe me la, agbledelawo le konyi fam le alesi woƒe agblemenukuwo fifi le dzidzim ɖe edzii ŋu. Fiafiawo tsɔa tɔkpo va gbea aŋanyii eye wotsɔa ʋu va fiaa asparagus gbogbo aɖewo. Le woƒe vava aɖe me la, wofi atikutsetse si nye strawberry 7,000 sɔŋ. Togbɔ be anɔ eme be ame aɖewo fi nuɖuɖu le ganyawo ƒe fuɖename ta hã la, edze abe ame bubuwo ya bui modzakaɖenui ene. Agbledelawo ka nya ta be yewokpɔa “ʋu ƒomevi vovovowo” le agble siwo me wofi nuawo le la gbɔ. Zi geɖe la, agbleawo gbɔ didina tsoa agbletɔawo nɔƒewo, ale dzi gaɖoa fiafiawo ƒo ne wole nu fim le agble siawo me. Eŋutiɖaŋuɖola aɖe do susu ɖa be agbledelawo nanɔ nyimi kɔm ɖe nukuawo dzi atsɔ aɖe dzi le fiafiawo ƒo.\nAmesiwo Kpɔa Gome le Hadomenuwɔnawo Me Ate Ŋu Anɔ Agbe Didi Wu\nNumekuku yeye aɖe si wowɔ le Harvard Yunivɛsiti ɖee fia be ame tsitsi siwo kpɔa gome le hadomenuwɔnawo, abe sɔlemedede, nuɖuɖu le nuɖuɖudzraƒewo, kamedefefewo, kple sinima yiyi ene, me ƒe agbenɔƒe didina ƒe eve kple afã le mama dedie nu wu amesiwo mekpɔa gome le hadomenuwɔnawo me boo o. Thomas Glass si le Harvard, amesi nɔ ŋgɔ na numekukua, gblɔ be wolɔ̃ ɖe edzi tso gbaɖegbe ke be gomekpɔkpɔ le nuwɔna mawo me tẽ ye ɖea vi na amewo. Gake egblɔ kpee be numekuku siae nye “ɖewohĩ kpeɖodzi sesẽtɔ kekeake si dze le nudzɔdzɔwo me si ŋu míeke ɖo kpɔ be taɖodzinu si ŋu gɔmesese le ƒe amesinɔnɔ le eƒe agbemeŋkeke mamlɛawo me didia ame ƒe agbenɔƒe ɖe edzi.” Glass gblɔ be gomekpɔkpɔ le nuwɔnaa me geɖe didia ame ƒe agbenɔƒe ɖe edzi le go ɖesiaɖe kloe me, eɖanye wɔna kae o.\nXexeame ƒe Tɔdziʋu Gbagbã Xoxotɔwo Kekeake\nFranseawo ƒe magazine si nye Sciences et avenir ka nya ta be atsiaƒuŋutinunyalawo ke ɖe Foinike-tɔdziʋu eve siwo nɔ anyi tso ƒe 750 D.M.Ŋ. lɔƒo ŋu. Tɔdziʋu siawo siwo didi meta 15 kple meta 18, si kple Israel-ƒuta dome didi ʋĩ le teƒe si goglo meta 500 le atsiaƒua me, eye woawoe nye tɔdziʋu xoxotɔwo kekeake siwo ŋu woke ɖo kpɔ le atsiaƒu gã gbanaa la me. Tɔdziʋuawo ho tso Tiro eye wodo weinkplu gba na wo, si ɖewohĩ wotsɔ yina Egipte alo Dziehe Afrika dugã si nye Carthage me. Abe alesi woƒo nu tso eŋu le International Herald Tribune mee ene la, Robert Ballard, amesi ke ɖe tɔdziʋuawo ŋu, gblɔ be: “Edze abe alesi gbegbe atsiaƒuawo gogloe, ɣe ƒe keklẽ si medea tsia gɔme o, kple nutomeŋusẽ ƒe dɔwɔwɔ ɖe nu dzi si nu sẽ, kpɔa blemaŋutinya ta sasasã wu alesi míebunɛ ene.” Numekulaawo gblɔ be nufɔfɔ sia “ate ŋu ahe numekuku le blematɔwo ƒe ƒudzigbenɔnɔ ŋu ƒe mɔnu yeye kura vɛ.”\nNu Gbãtɔ Kekeake si Wotia be Ehea Gbɔdzɔe Vɛ\nLe nyitsɔ laa ƒe numekuku aɖe me la, wobia gbe ame 1,000 siwo tso dukɔ 30 sɔŋ me be nuka wokpɔ be ewɔwɔ naa gbɔdzɔe yewo wu ne nu te ɖe wo dzi hã. Reuters nyadzɔdzɔdɔwɔƒe ka nya ta be le xexeame katã la, amesiwo wobia gbee dometɔ 56 le alafa me gblɔ be hadzidzie nye nu gbãtɔ. Le Dziehe Amerika la, ame 64 le alafa me gblɔ be hadzidzie nye gbãtɔ, eye ame 46 le alafa me tiae le Asia-dukɔ deŋgɔwo hã me. Le wo katã me la, television kpɔkpɔ xɔ nɔƒe evelia, eye tsilele kplɔe ɖo. Tom Miller, si nye tatɔ na Roper Starch Worldwide, si nye adzɔha si kua nu me le adzɔnuwo ƒeƒle ŋu gblɔ be: “Ne èbu ga si wozãna ɖe hadzidzi ŋu kple eƒe bɔbɔ to radio, television, CD-haƒomɔ̃wo, Internet, kple mɔnu yeye bubu geɖewo ŋutɔ dzi ŋu la, mewɔ nuku be amesiwo wu xexeamenɔlawo ƒe afã sea hadzidzi tsɔ ɖina ɖe emee o.”\nAhedada—Xexeame Katã ƒe Kuxie\nXexeame ƒe Gadzraɖoƒe Gã ƒe zimenɔla James D. Wolfensohn tsɔ dzitsitsi gblɔ alesi ahedada kpɔtɔ li le xexeame la nyitsɔ laa. Mexico City ƒe nyadzɔdzɔgbalẽ si nye La Jornada ka nya ta be Wolfensohn gblɔ be ame biliɔn ade siwo le xexeame la ƒe akpa etɔ̃lia kpɔtɔ le ahedada kolikoli me. Egblɔ kpee be amesiwo le xexeame ƒe afã nɔa agbe ɖe ga home si mede dɔlar eve o ŋu gbeɖeka; eye ame biliɔn ɖeka nɔa agbe ɖe ga si mede dɔlar ɖeka o ŋu gbeɖeka. Togbɔ be Wolfensohn kpɔ ŋudzedze ɖe ŋgɔyiyi si Xexeame ƒe Gadzraɖoƒe Gã wɔ le ahedada dzi ɖeɖe kpɔtɔ me ŋu hã la, eyɔ xexlẽme aɖewo si ɖee fia be kuxia keke ta eye womate ŋu atsi enu o. Egblɔ be: “Ele be míalɔ̃ ɖe edzi be ahedada nye xexeame katã ƒe kuxi.”\nNe Mèka Ðe Edzi O la, Tsɔe Ƒu Gbe\nNuɖuɖu aɖewo ƒe dzaƒoƒo, abe ne nyinotsibabla ƒo dza eye eƒe amadede trɔ zu blɔ ene, megblẽa nu le ame ŋu o. Gake UC Berkeley Wellness Letter xlɔ̃ nu be bubuwo ate ŋu agblẽ nu, vevietɔ le amesiwo ŋu lãmesẽkuxiwo le ŋu. Abolo kple nuɖuɖu siwo wotsɔ nuku wɔe ƒe dzaƒoƒo le esiwo me aɖi le wu dome. Zi geɖe la, kavi lɛlɛ aɖewo tona ɖe dzaƒoƒo siwo woate ŋu akpɔ la ŋu gena ɖe nuɖuɖua me. Gawu la, nuɖaɖa le dzo dzi mexɔa aɖi le nuɖuɖu si ƒo dza si o. Wellness Letter la kafui be:\n▪ De nuɖuɖua nufamɔ̃ me ne anya wɔ, eye nàwɔ eŋudɔ hafi woava dze dzaƒoƒo gɔme.\n▪ Tsɔ atikutsetse suewo, abe weintsetsewo ene, siwo ƒo dza la ƒu gbe. Lala ne èdi be yeaɖu atikutsetse ko hafi nàklɔe elabena tsi naa nu ƒoa dza kaba.\n▪ Ne atikutsetse kple detsiƒonu siwo lolo, siwo ƒe ɖee nye apple, nagote, Cauliflower, alo sabala, ƒe akpa sue aɖe gblẽ la, woate ŋu akpa teƒea ko aƒu gbe. Ele be woatsɔ atikutsetse siwo bɔbɔ, abe paya kple aɖiba ene, siwo ƒo dza aƒu gbe.\n▪ Woate ŋu akpa nyinotsibabla sesẽ siwo dzi ƒo dza wòayi to, ne mede ɖeke o la, sentimeta 2.5 va ɖo sentimeta 3 ya teti tso afisi gblẽ, atsɔ ƒu gbe. Gake tsɔ nyinotsibabla siwo bɔbɔ kple yogɔt, kpakple abolo, lã, nusiwo woɖu wòsusɔ, newo, azi tutu, nunonowo, kple nusiwo woda ɖi na zazã emegbe siwo ƒo dza la katã ƒu gbe.\nLãmeme si Ade Lãmesẽ Dzi Wu\nCanadatɔwo ƒe nyadzɔdzɔgbalẽ si nye National Post gblɔ be: “Wotsia dzi ɖe lã mabimabi ɖuɖu ŋu ɣesiaɣi le nuɖuɖu ƒe dedienɔnɔ me, gake le ƒe siawo me la, wogblɔ be asitɔtrɔ le nuɖuɖu ŋu wòabi agbɔ eme—vevietɔ ʋulɛ̃wo, koklolã, kple tɔmelã meme le lãmega dzi wòafiã—hea lãmesẽkuxi siwo nɔa anyi didi wu vɛ.” Ne wome lã le dzo si nu sẽ ŋutɔ dzi la, aɖinu siwo naa kansa si woyɔna be heterocyclic amine (HCA) ɖoa eme. Nyatakakaa kafui be lãbɔbɔtike si me “acid le, abe dɔŋutitsi, aŋutitsi, alo vinegar ene, ŋudɔwɔwɔ ate ŋu ana be lãmeme nanɔ dedie wu. Le nudodokpɔ geɖe me la, numekula siwo le Amerika Kansa Ŋuti Numekuƒe “kpɔe be aɖinu si nye HCA dzi ɖena kpɔtɔ alafa memama 92 va ɖo 99 le nuɖuɖu siwo ŋu wotrɔ asi le kple lãbɔbɔtike me tsɔ wu esiwo me womezã lãbɔbɔtike le o—eye ne lã la nɔ atikea me aɖabaƒoƒo 40 loo alo ŋkeke eve hã la, nya ɖeka ma ke koe.”\nƉoe Ɖe Amewo Ɖoe Ɖe Amewo Ŋkuléle Ðe Xexeame Ŋu\ng00 4/8 axa 28-29


Dɔwɔwɔwo 3 | Biblia Le Internet Dzi | Xexe Yeye Gɔmeɖeɖe (1984)\n3 Ke Petro kple Yohanes nɔ gbedoxɔa me yim hena gbedodoɖa ƒe ɣeyiɣi, si nye gaƒoƒo asiekelia*, 2 eye wokɔ ŋutsu aɖe si nye atatututɔ tso dadaa ƒe dɔ me la va yina, eye wokɔnɛ dana ɖe gbedoxɔa ƒe ʋɔtru si woyɔna be Ʋɔtru Dzeani la gbɔ gbe sia gbe, bene wòabia nu ame siwo gena ɖe gbedoxɔa me la. 3 Esi eƒe ŋku kli Petro kple Yohanes wonɔ gegem ɖe gbedoxɔa me la, ede asi wo biabia me be woakpɔ nublanui ana nane ye. 4 Ke Petro, kple Yohanes hã, kpɔe dũu, eye wògblɔ be: “Kpɔ mí ɖa.” 5 Eya ta efɔ ŋku ɖe wo dzi gãa, henɔ mɔ kpɔm be yeakpɔ nane tso wo gbɔ. 6 Gake Petro gblɔ be: “Klosalo kple sika mele asinye o; gake nu si le asinye la, eya nam mele wò: Le Yesu Kristo, Nazaretetɔ la ƒe ŋkɔa me, zɔ!” 7 Ale wòlé eƒe nuɖusi, eye wòkɔe ɖe dzi. Enumake ŋusẽ ɖo eƒe afɔƒomewo kple eƒe afɔkɔewo ŋu; 8 eye wòti kpo hetso, eye wòte zɔzɔ, eye wònɔ zɔzɔm nɔ kpo tim henɔ Mawu kafum ge ɖe gbedoxɔa me kpli wo. 9 Eye ameawo katã kpɔe wònɔ zɔzɔm henɔ Mawu kafum. 10 Wokpɔe dze sii hã be eyae nye ŋutsu si nɔa anyi ɖe gbedoxɔ ƒe Agbo Dzeani la nu le nubiabia ta, eye woƒe mo wɔ yaa, eye gbɔgblɔ bu ɖe wo, le nu si dzɔ ɖe edzi la ta. 11 Ke esi ŋutsu la lé ɖe Petro kple Yohanes ŋu goŋgoŋ la, amewo katã ƒu du va ƒo ƒu ɖe wo ŋu le teƒe si woyɔna be Salomo ƒe akpata la me, eye gbɔgblɔ bu ɖe wo. 12 Esi Petro kpɔ esia la, egblɔ na ameawo be: “Israel ŋutsuwo, nu ka tae nu sia le nuku wɔm na mi, alo nu ka tae miefɔ ŋku ɖe mía dzi, abe mía ŋutɔwo ƒe ŋusẽ alo ɖokuitsɔtsɔ na Mawu gbɔe wòtso be míena wòzɔ azɔli ene? 13 Abraham kple Isak kpakple Yakob ƒe Mawu, mía tɔgbuiwo ƒe Mawu la, do eƒe Dɔla Yesu ɖe dzi, ame si miawo miede asi hegbe nu le egbɔ le Pilato ŋkume, esime wòɖoe be yeaɖe asi le eŋu hafi. 14 Ɛ̃, miegbe nu le kɔkɔetɔ kple dzɔdzɔetɔ ma gbɔ, eye miebia be woaɖe asi le ŋutsu si nye amewula ŋu na yewo faa, 15 eye miewu agbe ƒe Kplɔla Vevitɔ la boŋ. Gake Mawu fɔe ɖe tsitre tso ame kukuwo dome, nu si ŋuti ɖasefowo míenye. 16 Eya ta eƒe ŋkɔ, eƒe ŋkɔ si dzi míexɔ se, lae na ŋusẽ ɖo ŋutsu sia si kpɔm miele hedze sii la ŋu, eye xɔse si to eyama dzi lae na lãmesẽ blibo ŋutsua le mi katã ŋkume. 17 Eye azɔ nɔviwo, menya be manyamanya mee miewɔe le, abe miaƒe dziɖulawo ke ene. 18 Gake mɔ sia dzie Mawu to na nu siwo wògblɔ do ŋgɔ to nyagblɔɖilawo ƒe nu me, be yeƒe Kristo la akpe fu la, va eme. 19 “Eya ta mitrɔ dzi me, eye migbugbɔ, ne woatutu miaƒe nu vɔ̃wo ɖa, bene miakpɔ dzidzemeɣiwo tso Yehowa ŋutɔ gbɔ, 20 bene wòaɖo Kristo la, si wotia na mi la ɖa, si nye Yesu, 21 ame si wòle be dziƒo naxɔ ɖi, va se ɖe nu siwo katã ŋu Mawu ƒo nu tsoe to eƒe nyagblɔɖila kɔkɔe siwo nɔ anyi le blema ƒe nu me la ƒe ɖɔɖɔɖoɣiwo. 22 Le nyateƒe me la, Mose gblɔ be: ‘Yehowa Mawu ana nyagblɔɖila aɖe nado tso mia nɔviwo dome na mi abe nye ene. Ele be miaɖo toe le nya siwo katã wòagblɔ na mi la nu. 23 Ɛ̃, luʋɔ sia luʋɔ si maɖo to Nyagblɔɖila ma o la, woatsrɔ̃e ɖa keŋkeŋ tso dukɔ la dome.’ 24 Eye nyagblɔɖilawo katã, ɛ̃, tso Samuel dzi kple ame siwo katã kplɔe ɖo, ame ale si nu ƒo nu la, wogblɔ nya fia kɔtɛ le ŋkeke siawo hã ŋuti. 25 Miawoe nye nyagblɔɖilawo kple nubabla si Mawu bla kple mia tɔgbuiwo la ƒe viwo, esi wògblɔ na Abraham be: ‘Eye le wò dzidzimevi la me woayra anyigba dzi ƒomewo katã.’ 26 Esi Mawu tia eƒe Dɔla la vɔ la, miawo gbɔe wòɖoe ɖo gbã, be wòayra mi, to ale si wòatrɔ mia dometɔ ɖe sia ɖe ɖa tso miaƒe dɔwɔwɔ vɔ̃ɖiwo gbɔe me.”


GBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Assamese Azerbaijani Azerbaijani (Cyrillic) Bislama Bulgarian Catalan Cebuano Chavacano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Georgian German Greek Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Italy Tokunɔgbe Japanese Kachin Kekchi Kikamba Kikuyu Kiluba Kimbundu Kinyarwanda Kirghiz Kiribati Kirundi Korean Lingala Lithuanian Luganda Luvale Macedonian Malagasy Malay Malayalam Maltese Mapudungun Maya Moore Myanmar Ndebele (Zimbabwe) Norwegian Nyungwe Nzema Oromo Ossetian Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi (Shahmukhi) Quechua (Cuzco) Quichua (Chimborazo) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Swahili Swahili (Congo) Swedish Tagalog Taiwan Tokunɔgbe Tamil Tatar Telugu Tetun Dili Thai Tsonga Turkish Turkmen Twi Udmurt Ukrainian Umbundu Urdu Valencian Venda Vietnamese Xhosa Yoruba Zulu\nBiblia ŋutɔ gblɔ nu vevi siwo akpe ɖe mía ŋu míase egɔme la dometɔ geɖe na mí. Afi ka tɔe nèɖanye alo afi ka nèɖade suku se ɖe o, Mawu ƒe gbedeasi si le Biblia me la, “menye nya masegɔmea wònye o, eye mele didiƒe tso gbɔwò o.”—5 Mose 30:11.\nNu vevi siwo akpe ɖe ŋuwò nàse biblia gɔme\nSusu nyui nènɔ asiwò. Xɔ Biblia be enye Mawu ƒe Nya. Bɔbɔ ɖokuiwò, elabena Mawu tsia tsitre ɖe ɖokuidoɖedzilawo ŋu. (1 Tesalonikatɔwo 2:13; Yakobo 4:6) Ke hã ne èxlẽe la ehiã be nàbu tame tso nu si nèxlẽ la ŋu, elabena Mawu di be nàzã wò “tamebubu ŋutete.”—Romatɔwo 12:1, 2.\nDo gbe ɖa nàbia nunya. Biblia gblɔ le Lododowo 3:5 be: “Mègaɖo dzi ɖe wò gɔmesese ŋu o.” Ke boŋ ‘yi edzi’ nànɔ nunya biam Mawu be nàse Biblia gɔme.—Yakobo 1:5.\nNɔ nu srɔ̃m edziedzi. Biblia-sɔsrɔ̃ edziedzi aɖe vi geɖe na wò wu be nànɔ anyi ʋuu adae ɖe eme zi ɖeka.—Yosua 1:8.\nNɔ nyatiwo srɔ̃m. Ne èsrɔ̃a nyati siwo ɖe Biblia me nufiafia aɖewo koŋ gɔme alo dzro wo me la, akpe ɖe ŋuwò geɖe ŋutɔ nànya Biblia me nufiafiawo nyuie. Dze egɔme kple “gɔmedzenufiafiawo” emegbe nàyi edzi kple nufiafia siwo bia “tsitsinyenye.” (Hebritɔwo 6:1, 2) Àva kpɔe be yeate ŋu atsɔ mawunyakpukpuiwo anɔ sɔsɔm kple wo nɔewo eye esia akpe ɖe ŋuwò nàkpɔe be Biblia ƒe akpa vovovowo ɖe wo nɔewo me, woɖe esiwo “gɔme sese sesẽ” gɔ̃ hã me.—2 Petro 3:16.\nBia kpekpeɖeŋu tso ame bubuwo gbɔ. Biblia de dzi ƒo na mí be míalɔ̃ faa axɔ kpekpeɖeŋu tso ame siwo se Biblia gɔme la gbɔ. (Dɔwɔwɔwo 8:30, 31) Yehowa Ðasefowo srɔ̃a Biblia kple amewo faa gamaxɔmaxɔe. Abe ale si Kristotɔ gbãtɔwo wɔnɛ ene la, wozãa Biblia me nyawo ŋutɔ tsɔ kpena ɖe amewo ŋu wokpɔa nu si tututu nye Biblia ƒe nufiafia dzea sii.—Dɔwɔwɔwo 17:2, 3.\nNu siwo mèhiã hafi nàse Biblia gɔme o\nMehiã agbalẽnyanya fũu kple suku kɔkɔ dede o. Yesu ƒe apostolo wuieveawo se Ŋɔŋlɔawo gɔme eye wofiaa amewo togbɔ be wobu wo “ame manyagbalẽwo kple ame tsɛwo” hã.—Dɔwɔwɔwo 4:13.\nMehiã ga o. Àte ŋu asrɔ̃ nu si Biblia fia femaxee. Yesu gblɔ na eƒe nusrɔ̃lawo be: “Faa miexɔe, faa minae.”—Mateo 10:8.\nNe ɖe woŋlɔ Biblia be woase egɔme vavã la, ke nu ka tae wòle be woakpe ɖe ŋuwò hafi nàse egɔme?\nƉoe Ɖe Amewo Ɖoe Ɖe Amewo Nu Vevi Kawoe Akpe Ðe Ŋuwò Nàse Biblia Gɔme?\nBiblia Nu Ka Tae Wòbɔ Alea?


Avetsu Damawo—Amekae Akpɔ Wo Ta?\nELE be amesiame si di be yeakpɔ nusiwo doa kplamatse anyigba xɔdzo dzi vewo gbɔ la, nakpɔ kuxi vevi siwo henɛ vɛ gbɔ gbã. Nukawoe nye kuxiawo? Menye amegbetɔwo ƒe agbɔsɔsɔ fũ koŋue nye kuxia o. Míaƒe ɣletinyigba ƒe nuto damawo ate ŋu alé xexea me nɔlawo ƒe agbe ɖe te bɔbɔe—tsɔ kpe ɖe xexlẽme gbogbo aɖe gɔ̃ hã ŋu.\nLe nyateƒe me la, dziɖuɖu aɖewo tsi dzi vevie le dukɔ aɖewo me ku ɖe nukugbledede fũ ŋu, elabena esia na nuɖuɖu ƒe asi ɖiɖina ŋutɔ. Dziɖuɖu aɖewo dea dzi ƒo na agbledelawo be woatrɔ woƒe anyigbawo wòazu fefewɔƒewo, abe modzakaɖeƒewo, golf-ƒoƒewo, alo lãwokpɔƒe ene.\nEkema nukatae avetsu siwo le xexeame le vɔvɔm ɖo? Ele be míalé ŋku ɖe nusiwo henɛ vɛ ŋu nyuie wu nusiwo ŋu míeƒo nu tsoe va yi.\nNusiwo Koŋ Gbɔe Avewo ƒe Tsɔtsrɔ̃ Tsona\nƔeyiɣi didi aɖe do ŋgɔ na amewo ƒe agbɔsɔsɔ fũ egbea la, dziɖuɖu geɖewo xɔ ave gbogbo aɖewo le ŋusẽxɔxɔ kple kesinɔnu didi ŋukeklẽtɔe ta. Le kpɔɖeŋu me, alesi Britain Fiaɖuƒea nɔ ati dim vevie hena tɔdziʋuwo kpakpa na wotsrɔ̃ Britaintɔwo ƒe avetsu siwo me ati hamehamewo nɔ eye emegbe wotsrɔ̃ ave siwo me oɖum geɖe nɔ le Burma kple Thailand. Fiaɖuƒe ma kee tsrɔ̃ ave siwo nɔ India esi wonɔ ati dim hena gayibɔ ƒe dɔwɔƒe tututu. Wotsrɔ̃ ave bubuwo ɖe aŋe, kɔfi, kple kokogblewo dede ta.\nGake le xexemeʋa evelia megbe la, atitsomɔ̃wo kple anyigbakumɔ̃wo na atitsotso le avewo me va dzi ɖe edzi geɖe ŋutɔ. Wonɔ ave geɖewo tsrɔ̃m.\nDɔwɔƒe gãwo ƒle anyigba gbogbo aɖewo eye wozã mɔ̃wo tsɔ de nukugblewoe. Esi wonya kɔƒe me nɔla akpe nanewo le dɔme la, woʋu yi ɖe du gãwo me. Gake wode dzi ƒo na bubuwo be woaʋu ayi ɖe avenyigbawo dzi. Woɖɔa anyigba mawo ɣeaɖewoɣi be enye “anyigba si dzi amewo mele o alo be amesiwo si anyigba mele o.” Hafi amewo nava de dzesi alesi gbegbe wòsesẽ be woade agble le nuto mawo me la, etsi megbe ŋutɔ—elabena avetsu gãwo tsrɔ̃ ɖa.\nDumemegãwo ƒe nufitifitiwɔwɔ hã nye avewo tsɔtsrɔ̃ ɖa ŋuti kuxiwo dometɔ ɖeka. Mɔɖegbalẽ si wonana ɖe atitsotso ŋu nyea nusi me wokpɔa ga gbogbo le. Le zãnunana gome la, wode dzesi dumemegã anukwaremaɖila aɖewo be wonana ɣeyiɣi kpui aɖe ƒe mɔɖegbalẽ atidzedɔwɔƒe siwo tsoa atiwo ɖekematsɔlemetɔe.\nGake menye atidzedzee nye afɔku gãtɔ na gbemelãwo ƒe agbe o ke boŋ afima tɔtrɔ zu agbledeƒewo boŋue. Le go aɖewo me la, ne teƒea nye anyigba wɔnu la, ekema tɔtrɔ ma tɔgbe sɔ. Gake zi geɖe la, dumemegã nufitifitiwɔlawo alo esiwo medze tututu o la ɖea mɔ ɖe ave siwo magate ŋu aɖo wo teƒe gbeɖe o ŋu.\nNuvlowɔlawo hã gblẽa avewo dome. Atidzela mawɔsedziwo hã va tsoa ati veviwo, wotsoa ati le tsaɖibɔwo me kura gɔ̃ hã le bebeme. Ɣeaɖewoɣi la, wodzea atiawo le avea me tẽ—si nye nu dome gbegblẽ si mele se nu o. Woxea fe na nutoa me nɔlawo be woatsɔ gasɔwo alɔ ati dzedzeawo ɖa le avea me alo be woalɔ wo kple ta kura gɔ̃ hã. Emegbe ne zã do la, agbatsɔʋuwo va lɔa wo ɖatoa mɔ siwo le towo dzi afisi amewo metona o be woagaka agba me na wo o ta.\nEyata menye amewo ƒe agbɔsɔsɔ fũ si ŋu womate ŋu awɔ naneke le o gbɔe avewo kple gbemelãwo tsɔtsrɔ̃ ɖa tso o. Zi geɖe la, nuwo ŋudɔ mawɔmawɔ nyuie, asitsala ŋuklẽlawo, nuvlowɔwɔ, kple dziɖuɖuwo ƒe nufitifitiwɔwɔ gbɔe wòtsona. Esi nya la le alea ta la, mɔkpɔkpɔ kae li na nugbagbe ƒomevi vovovo siwo nɔa avetsu damawo me?\nMɔkpɔkpɔ Kae Li na Avetsuwo?\nAgbalẽ si nye The Cutting Edge: Conserving Wildlife in Logged Tropical Forest gblɔ be: “Ave siwo le anyigba xɔdzowo dzi ƒe akpa sue aɖe koe woléa be na.” Egagblɔ kpee be: “Fifi laa la, avenyigba ʋɛ aɖewo (ne ɖe li gɔ̃ hãe nye ma) ŋudɔ koe wowɔna le mɔ si ana woanɔ anyi dedie nu.” Wo ŋudɔwɔwɔ be woanɔ anyi ɣeyiɣi didi nye nusi woate ŋu awɔ, gake nusi le dzɔdzɔm ŋutɔŋutɔ le xexeame godoo enye avenyigbawo tsɔtsrɔ̃ ɖa si le dzidzim ɖe edzi kabakaba.\nWogblɔna be Bolivia koe do le eme le go sia me wòɖe dzesi, afisi avetsu dama 25 le alafa me le eye woɖi ɖase le eŋu be wowɔa wo ŋu dɔ le mɔ si ana woanɔ anyi dedie nu. Gake le xexeame godoo la xexlẽmea mate ŋu ade ɖeka le alafa me o—agbɔsɔsɔ sia ɖea dzi le ame ƒo ŋutɔ. Wowɔa avenyigba geɖewo ŋudɔ yakatsyɔ. Ðokuitɔdidi kple ŋukeklẽe nye nusi koŋ nana wotsrɔ̃a wo nenema. Ekema aleke wòanya wɔe be woakpɔ mɔ be xexeame ƒe asitsalawo kple dunyahedziɖulawo adzudzɔ eye woatrɔ ɖe ameƒomea ƒe domenyinu si ŋu mele be woaƒo asi o la ta kpɔkpɔ ŋui?\nAgbalẽ si nye Forests of Hope tsɔ nya sia si sɔ na ameƒomea la ƒo etae be: “Eyae nye be woati agbenɔnɔ si asɔ na amewo le xexeame godoo yome, esi menana wotsrɔ̃a anyigba la kple emenuwo o.” Taɖodzinu ma ʋãa dzi na ame ŋutɔ—gake ɖe wòanya wɔa?\nNukae nye mía Wɔla ƒe tameɖoɖo na anyigba kple ameƒomea? Ede se na ame eve gbãtɔwo be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu ƒumelãwo kple dziƒoxe dzodzoewo kple lã, siwo katã zɔna le anyigba dzi la dzi!” (Mose I, 1:28) Eyata Mawu ɖe mɔ na amegbetɔwo be woawɔ nuwɔwɔwo ŋudɔ. Gake ‘nuwo dziɖuɖu’ meɖe mɔ ɖe wo tsɔtsrɔ̃ ŋu o.\nEkema biabia lae nye be, Ðe wòanya wɔ be amegbetɔwo natrɔ woa ŋutɔwo ƒe agbenɔnɔ le xexeame godoo wòasɔ kple esi “menana wotsrɔ̃a anyigba la kple emenuwo o” la? Nya mawo ɖe lɔlɔ̃ na amehavi kple bubudede Mawu ƒe nuwɔwɔ ŋu fia si nye nusi mebɔ le egbe xexeame o. Be woakpɔ mɔ be amegbetɔ kplɔlawo atia agbenɔnɔ ma ahadoe ɖe ŋgɔ le abe mɔkpɔkpɔ na nususukpɔ aɖe ene.\nKe hã Mawu ƒe Nya la gblɔ ɣeyiɣi si me anyigba la ayɔ kple amesiwo lɔ̃a wo haviwo kple wo Wɔla la ƒe nya ɖi. Biblia la gblɔ be: “Womawɔ vɔ̃ aɖeke o, eye womahe gbegblẽ ava nye tonyigba kɔkɔe blibo la dzi o; elabena sidzedze Yehowa xɔ anyigba la dzi, abe alesi tsi yɔ atsiaƒu me ene.” (Yesaya 11:9; Psalmo 37:29; Mateo 5:5) De dzesii be esi amewo va nya Yehowa, Wɔla Gã la, helɔ̃nɛ ta la, Mawu ƒe amewo tsri ‘vɔ̃ wɔwɔ’ alo “gbegblẽ” hehe vɛ. Ðikeke mele eme o be ame mawo tɔgbe aƒo asa na anyigba la gbegblẽ godoo.\nEsia menye drɔ̃e aɖe ko o. Fifi laa gɔ̃ hã la, Yehowa le dzianukwaretɔwo nu ƒom ƒu hele nu fiam wo. Ame miliɔn nane siwo le anyigba dzi godoo srɔ̃ agbenɔnɔ si wotu ɖe ɖokuitsɔtsɔsavɔ ƒe lɔlɔ̃ na amewo dzi tso Mawu ƒe Nya la me. (Yohanes 13:34; Yohanes I, 4:21) Wotaa magazine sia kple eƒe kpeɖeŋutɔ si nye Gbetakpɔxɔ be woatsɔ akpe ɖe amewo ŋu be woasrɔ̃ nu geɖe tso agbenɔnɔ ma tɔgbe ŋu kple alesi woawɔ anɔe ŋu. Míekpe wò be nàyi edzi asrɔ̃ nu geɖe. Viɖe mele naneke ŋu wu nusia sɔsrɔ̃ o.\nAmegbetɔwo alé be na anyigba dzeani la wu be woatsrɔ̃e\nƉoe Ɖe Amewo Ɖoe Ɖe Amewo Avetsu Damawo—Amekae Akpɔ Wo Ta?\ng03 7/8 axa 26-27


GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Finnish Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Tatar Thai Turkish Ukrainian Urdu Vietnamese Zulu\n“Migana woayɔ mi be Rabi o, elabena ame ɖeka koe nye miaƒe nufiala, eye mi katã la nɔviwo mienye.”—MATEO 23:8.\n1. Nya ka ŋue wòle be míade ŋugble le?\nKRISTOTƆ nyɔnu aɖe si le Ɣedzeƒedukɔ aɖe me bia dutanyanyuigblɔla aɖe si tso Australia menye kple susu vɔ̃ o be: “Ameka ŋue wòle be woade bubu wu, dutanyanyuigblɔla loo alo amesi le subɔsubɔm le Betel? Edi be yeanya amesi wòle be woabu wu, nenye dutanyanyuigblɔla si tso dukɔ bubu me loo alo dukɔmetɔ subɔla si le dɔ wɔm le Gbetakpɔxɔ Habɔbɔa ƒe alɔdzedɔwɔƒe. Biabia ma si mebia kple susu vɔ̃ o, si ɖee fia be wotsia dzi ɖe ame ƒe ɖoƒe ŋu vevie la, dze dutanyanyuigblɔla la kpo. Gake amesi nye gã wu ƒe nya la tso didi be woanya ɖoƒe si ame le le tanyenye kple ŋusẽkpɔɖeamedzi gome.\n2. Aleke wòle be míabu mía hati tadeagulawoe?\n2 Nya sia menye nya yeye kura o. Yesu ƒe nusrɔ̃lawo gɔ̃ hã ʋli nya edziedzi le amesi nye gã ŋu. (Mateo 20:20-24; Marko 9:33-37; Luka 22:24-27) Ƒe alafa gbãtɔ me Yuda-subɔsubɔ, si me tɔwo tsia dzi ɖe ɖoƒe ŋu vevie mee woawo hã nɔ tsã. Ameha ma ƒe nue nɔ susu me na Yesu wòxlɔ̃ nu eƒe nusrɔ̃lawo be: “Migana woayɔ mi be Rabi o, elabena ame ɖeka koe nye miaƒe nufiala, eye mi katã la nɔviwo mienye.” (Mateo 23:8) Biblia-nyala Albert Barnes gblɔ be, subɔsubɔ ƒe dzesideŋkɔ abe “Rabi” ene si gɔmee nye “Nufiala” “nyɔa dada kple gãnyenye ƒe gbɔgbɔ ɖe amesiwo dzi wodae ɖo me, eye wònyɔa ŋuʋaʋã kple ametsɛnyenye ƒe seselelãme ɖe amesiwo womeyɔnɛ na o me; eye seselelãme kple nuwɔna bliboa tsi tre ɖe ‘ɖokuibɔbɔ si nɔ Kristo me’ ŋu.” Le nyateƒe me la, Kristotɔwo tsri dzikpɔla siwo le wo dome la yɔyɔ be “Hamemegã Asimasi,” anɔ nya “hamemegã” zãm abe amedodoɖedzi ƒe dzesideŋkɔ ene. (Hiob 32:21, 22) Le go bubu me la, hamemegã siwo nɔa agbe ɖe gɔmesese si le Yesu ƒe aɖaŋuɖoɖoa nu la dea bubu hamea me tɔ bubuwo ŋu abe alesi Yehowa dea bubu esubɔla wɔnuteƒewo ŋu kple alesi Yesu Kristo hã dea bubu eyomedzela wɔnuteƒewo ŋui ene.\nYehowa Kple Yesu ƒe Kpɔɖeŋu\n3. Aleke Yehowa de bubu eƒe gbɔgbɔmenuwɔwɔwo ŋui?\n3 Togbɔ be Yehowae nye ‘Dziƒoʋitɔ’ hã la, ede bubu eƒe nuwɔwɔwo ŋu tso gɔmedzedzea me ke ale be wòna wokpɔa gome le eƒe dɔwɔwɔwo me. (Psalmo 83:19) Esi Yehowa wɔ amegbetɔ gbãtɔ la, ena eƒe Tenuvia nye “dɔnunɔla” eye wòkpɔ gome le amegbetɔ wɔwɔ me. (Lododowo 8:27-30; Mose I, 1:26) Esi Yehowa ɖoe be yeatsrɔ̃ Fia vɔ̃ɖi Ahab la, eɖe mɔ na eƒe dziƒo dɔlawo gɔ̃ hã be woagblɔ mɔ si dzi woato atsrɔ̃e.—Fiawo I, 22:19-23.\n4, 5. Aleke Yehowa dea bubu amegbetɔ siwo wòwɔ la ŋui?\n4 Yehowa nye Dziɖula Gãtɔ si le xexeame katã dzi ɖum. (Mose V, 3:24) Mehiã be wòalé susu kpɔ kple amegbetɔwo o. Ke hã ne míagblɔe la, ebɔbɔa eɖokui ɖe anyi be yeabia woƒe nukpɔsusu ase. Hakpala aɖe dzi ha be: “Amekae de Yehowa, mía Mawu la, amesi bɔbɔ nɔ dzi me, amesi le ame bɔbɔɖeanyiwo kpɔm ɖa le dziƒo kple anyigba dzi la nu? Eya, amesi fɔ ame tsɛ la tso ʋuʋudedi me.”—Psalmo 113:5-8.\n5 Hafi Yehowa natsrɔ̃ Sodom kple Gomora la, eɖo to Abraham ƒe biabiawo eye wòfa dzi si wòtsi ɖe dzɔdzɔenyenye ŋu la nu nɛ. (Mose I, 18:23-33) Togbɔ be Yehowa nya afisi Abraham ƒe biabiawo awu nu ɖo xoxo hã la, eɖo to Abraham dzigbɔɖitɔe eye wòxɔ eƒe nukpɔsusuwo.\n6. Nukae do tso bubu si Yehowa de Xabakuk ŋu esime wòbia nyae me?\n6 Yehowa ɖo to Xabakuk hã, amesi bia be: “Yehowa, ɣekaɣi manɔ yɔwòm sesĩe, eye nagbe esese ase ɖo?” Ðe Yehowa bu eƒe biabia la be enye gbe tɔtɔ yeƒe ŋusẽa? Ao, ebu Xabakuk ƒe biabiaawo be wole eteƒe, eyata egblɔ tame si wòɖo be yeana Kaldeatɔwo nakpɔ ʋɔnudɔdrɔ̃a me tohehea gbɔ la nɛ. Ena kakaɖedzi nyagblɔɖila la be ‘ʋɔnudɔdrɔ̃ sia si ƒe nya wogblɔ ɖi la ava eme kokoko.’ (Xabakuk 1:1, 2, 5, 6, 13, 14; 2:2, 3) Yehowa de bubu Xabakuk ŋu to alesi wòtsɔ nusiwo ŋu nyagblɔɖila la tsi dzi ɖo nu vevii kple alesi wòɖo wo ŋu nɛ me. Ewɔe be nyagblɔɖila la ƒe dzimaɖitsitsia nu tso eye dzi dzɔe, si na wòka ɖe Mawu, eƒe xɔnametɔ la dzi bliboe. Esia dze le Xabakuk ƒe agbalẽ si tso gbɔgbɔ me si doa ŋusẽ alesi míeka ɖe Yehowa dzi egbeae la me.—Xabakuk 3:18, 19.\n7. Nukatae akpa si Petro wɔ le ƒe 33 M.Ŋ. ƒe Pentekoste dzi la ɖe dzesi?\n7 Yesu Kristo nye amesiwo de bubu ame bubuwo ŋu ƒe kpɔɖeŋu nyui bubu. Yesu gblɔ na eƒe nusrɔ̃lawo do ŋgɔ be, “amesi ke lagbe nu le gbɔnye le amewo ƒe ŋku me la, nye hã magbe nu le eyama gbɔ le Fofonye . . . ƒe ŋku me.” (Mateo 10:32, 33) Gake le zã si me wodee asi me la, eƒe nusrɔ̃lawo katã gblẽe ɖi, eye apostolo Petro gbe nu le egbɔ zi etɔ̃ sɔŋ. (Mateo 26:34, 35, 69-75) Yesu bu nuwo ŋu yi ŋgɔ wu gotagome dzedzeme ko ale be wòbu Petro ƒe seselelãme ememetɔwo, eƒe dzimetɔtrɔ vavãtɔ ŋu. (Luka 22:61, 62) Ŋkeke 51 ko megbe la, Kristo de bubu apostoloa si trɔ dzime ŋu ale be wòna wònɔ Yesu ƒe nusrɔ̃la 120 la teƒe le Pentekoste-ŋkekea dzi zã ‘fiaɖuƒea ƒe safuiawo’ dometɔ gbãtɔ. (Mateo 16:19; Dɔwɔwɔwo 2:14-40) Wona mɔnukpɔkpɔ Petro be ‘wòatrɔ ava do ŋusẽ nɔviawo.’—Luka 22:31-33.\nBubu Dede Ƒomea me Tɔwo Ŋu\n8, 9. Aleke srɔ̃ŋutsu ate ŋu asrɔ̃ Yehowa kple Yesu le bubu dede srɔ̃anyɔnua ŋu mee?\n8 Anyo be srɔ̃ŋutsuwo kple dzilawo nadze agbagba be yewoasrɔ̃ Yehowa kple Yesu Kristo le tanyenye si Mawu na wo ŋudɔwɔwɔ me. Petro ɖo aɖaŋu be: “Mi ŋutsuwo la, minɔ anyi kple [mia srɔ̃wo] le nunya me, esi wonye gbɔdzɔgbɔdzɔtɔwo wu la ŋuti, eye mitsɔ bubu na wo.” (Petro I, 3:7) Tsɔe be agba si ate ŋu agbã bɔbɔe, si mesẽ de agba si nye ati nu kura o ŋue nèle dɔ wɔm le. Ðe màɖɔ ŋu ɖo nyuie oa? Srɔ̃ŋutsu ate ŋu asrɔ̃ Yehowa le esia me, aɖo to srɔ̃anyɔnua ƒe nukpɔsusuwo ne wole ƒomenyawo ŋuti nyametsotsowo wɔm. Ðo ŋku edzi be Yehowa gbɔ dzi ɖi dzro nya me kple Abraham. Esi srɔ̃ŋutsua mede blibo o ta la, mate ŋu ase nyaa gɔme bliboe o. Eyata ɖe manyo be wòade bubu srɔ̃anyɔnua ŋu abu eƒe nukpɔsusu ŋu anukwareɖiɖitɔe oa?\n9 Le dukɔ siwo me wotea tɔ ɖe ŋutsuwo ƒe tanyenye dzi le vevie la, ele be wòanɔ susu me na srɔ̃ŋutsu be abia be srɔ̃a naɖu vɔvɔ̃ geɖe dzi hafi ate ŋu aɖe eƒe seselelãme ememetɔ agblɔ. Srɔ̃ alesi Yesu Kristo wɔ nu ɖe eƒe nusrɔ̃lawo ŋu, amesiwo ava nye eƒe ŋugbetɔ ƒe akpa aɖe, esime wònɔ anyigba dzi. Ede asixɔxɔ wo ŋu, eye ebua woƒe ŋutilã kple gbɔgbɔ me gbɔdzɔgbɔdzɔwo ŋu hafi wogblɔa woƒe hiahiãwo nɛ gɔ̃ hã. (Marko 6:31; Yohanes 16:12, 13; Efesotɔwo 5:28-30) Gakpe ɖe eŋu la, gbɔ dzi ɖi nàlé ŋku ɖe nusi wɔm srɔ̃wò le na wò kple wò ƒomea ŋu, eye nàɖe wò ŋudzedzekpɔkpɔ afia le nuƒoƒo kple nuwɔnawo me. Ne amewo dze na ŋudzedzekpɔkpɔ, kafukafu, kple yayra la, Yehowa kple Yesu siaa ɖenɛ fiana. (Fiawo I, 3:10-14; Hiob 42:12-15; Marko 12:41-44; Yohanes 12:3-8) Esi Kristotɔ nyɔnu aɖe si le Ɣedzeƒedukɔ aɖe me srɔ̃ŋutsu va zu Yehowa Ðasefo la, egblɔ be: “Tsã la, srɔ̃nyeŋutsua nɔa ŋgɔ nam ne míele zɔzɔm, eye wònaa metsɔa agba ɖesiaɖe. Fifia la, eléa akploawo ɖe asi eye wòɖea ŋudzedzekpɔkpɔ fiana ɖe nusi wɔm mele le aƒeme ŋu!” Ŋudzedzekpɔkpɔnya vavã si nàgblɔ akpe ɖe srɔ̃wònyɔnua ŋu wòase le eɖokui me be asixɔxɔ le ye ŋu.—Lododowo 31:28.\n10, 11. Nukae dzilawo ate ŋu asrɔ̃ tso kpɔɖeŋu nyui si Yehowa ɖo le nuwɔwɔ ɖe Isreal-dukɔ sẽto la ŋu me?\n10 Ele be dzilawo nasrɔ̃ Mawu ƒe kpɔɖeŋu ne wole nu wɔm ɖe wo viwo ŋu vevietɔ ne mokaname hiã. ‘Yehowa yi edzi xlɔ̃ nu Israel kple Yuda’ be woadzudzɔ woƒe nuwɔna vɔ̃ɖiwo, gake ‘woyi edzi sẽ dzime.’ (Fiawo II, 17:13-15) Israel-viwo “[vivi] nume nɛ kple woƒe nu, eye wotsɔ woƒe aɖe da alakpa nɛ” gɔ̃ hã. Dzila geɖe ase le wo ɖokui me be yewo viwo wɔa nu nenema ɣeaɖewoɣi. Israel-viwo nɔ “Mawu tetekpɔ dzi ɖaa” hedo dziku nɛ wòse veve. Ke hã Yehowa ‘kpɔ nublanui na wo, etsɔ vodada ke wo eye metsrɔ̃ wo o.’—Psalmo 78:36-41.\n11 Yehowa ƒo koko gɔ̃ hã na Israel-viwo be: “Miva mídrɔ̃ ʋɔnu! Ne miaƒe nuvɔ̃wo le abe nyagadzĩ ene la, woafu abe sno ene.” (Yesaya 1:18) Togbɔ be Yehowa medze agɔ o hã la, ekpe dukɔ sẽto la be woava ne yewoaɖɔ nyawo ɖo. Kpɔɖeŋu nyui ka gbegbee nye esi dzilawo asrɔ̃ ne wole nu wɔm ɖe wo viwo ŋu! Ne nɔnɔmea bia la, mide bubu wo ŋu miaɖo to ase nya si le wo si, eye midzro susu si ta wòle be woawɔ tɔtrɔ me kpli wo.\n12. (a) Nukatae wòle be míatsri bubu dede mía viwo ŋu wu Yehowa? (b) Nukae asixɔxɔ dede mía viwo ŋu ne míele mo kam na wo bia?\n12 Gake ɖeviwo hiã aɖaŋuɖoɖo sẽŋuwo ɣeaɖewoɣi. Dzilawo madi be yewoanɔ abe Eli, amesi ‘nɔ viawo bum wu Yehowa’ ene o. (Samuel I, 2:29) Ke hã ehiã be ɖeviwo nakpɔ amelɔlɔ̃ ƒe susu si tae wole wo ɖɔm ɖo. Ele be woade dzesii be yewo dzilawo lɔ̃ yewo vavã. Paulo xlɔ̃ nu vifofowo be: “Migado dziku na mia viwo o, ke minyi wo le Aƒetɔ la ƒe hehe kple nuxɔxlɔ̃ la me.” (Efesotɔwo 6:4) Togbɔ be vifofo ƒe tanyenye ŋudɔwɔwɔ ye wowɔnɛ hã la, nusi dzi wole gbe tem ɖoe nye alesi wòhiã be vifofoa nade asixɔxɔ ɖeviawo ŋu ale be matsɔ eƒe dzimagbɔɖinuwɔna ado dziku na wo o. Ẽ, ebia ɣeyiɣi kple agbagbadzedze tso dzilawo si be woabu asixɔxɔ si le ɖeviwo ŋu nu vevii, gake ku siwo wòtsena wɔe be agbagbadzedzea menye dzodzro o.\n13. Nukae nye Biblia ƒe nukpɔsusu le ame tsitsi siwo le ƒomea me ŋu?\n13 Bubu dede ƒomea me tɔwo ŋu bia nu geɖe wu asixɔxɔ dede ame srɔ̃ kple ɖeviwo ŋu ko. Japantɔwo ƒe lododo aɖe gblɔ be: “Ne èzu amegã ɖeɖi la, ɖo to viwòwo.” Nusi gblɔm lododoa le enye be mele be dzila tsitsiwo nawɔ nu wòagbɔ ŋusẽ si wona dzilawo ŋu o eye ele be woalé to ɖe nya siwo wo vi tsitsiwo agblɔ ŋu. Togbɔ be esɔ ɖe Ŋɔŋlɔawo nu be dzilawo nade bubu wo viwo ŋu ase nya si le wo si hã la, mele be ɖeviawo nawɔ amemabumabunu ɖe ƒomea me tɔ tsitsiwo ŋu o. Lododowo 23:22 gblɔ be: “Megado vlo dawò, ne eku nyagã o!” Fia Salomo nɔ agbe ɖe lododo sia nu eye wòde bubu dadaa ŋu esime dadaa te ɖe eŋu be yeabia nui. Salomo na zikpui Bat-Seba, dadaa si zu ame tsitsi, wònɔ eƒe ɖusime eye wòɖo to se nya si le dadaa si.—Fiawo I, 2:19, 20.\n14. Aleke míate ŋu ade bubu ame tsitsi siwo le hamea me ŋui?\n14 Le míaƒe gbɔgbɔmeƒome gã la me la, mɔnukpɔkpɔ nyui aɖe le mía si be ‘míatre’ hamea me tɔ siwo tsi la bubu. (Romatɔwo 12:10) Dewohĩ womagate ŋu awɔ dɔ geɖe abe alesi wowɔnɛ le ŋkeke siwo va yi me ene o, eye ɖewohĩ ema ɖea dzi le wo ƒo. (Nyagblɔla 12:1-7) Ðasefo amesiamina tsitsi aɖe si tsi aba dzi le dɔnɔdzikpɔƒe gblɔ dziɖeleameƒonya ma tɔgbe kpɔ be: “Mele tsɔtsɔm nam be maku ayi aɖadze dɔ gɔme o.” Le ame tsitsi siawo gome la, ŋudzedzekpɔkpɔ si sɔ ɖeɖe fia wo kple bubu dede wo ŋu ate ŋu akpe ɖe wo ŋu. Wode se na Israel-viwo be: “Amegã ta ɣi ŋku me nanɔ tsitre ɖo, eye bu amegã ɖeɖi la.” (Mose III, 19:32) Ðe ameŋububu fia nàna ame tsitsiwo nase le wo ɖokui me be yewo hiã eye be wokpɔa ŋudzedze ɖe yewo ŋu. ‘Tsitre tsitsi’ ate ŋu afia hã be woanɔ anyi aɖo to ase nusiwo wowɔ le ƒe siwo va yi me. Ema ade asixɔxɔ ame tsitsiwo ŋu eye wòatu mía ŋutɔwo ƒe gbɔgbɔmegbenɔnɔ ɖo.\n“Mitre Mia Nɔewo Bubu!”\n15. Nukae hamemegãwo ate ŋu awɔ atsɔ ade asixɔxɔ hamea me tɔwo ŋui?\n15 Ne hamemegãwo ɖo kpɔɖeŋu nyui ɖi na hamea me tɔwo la, wodoa vevie nu. (Petro I, 5:2, 3) Togbɔ be ɣeyiɣi mele hamemegãwo si o hã la, esiwo tsɔa ɖe le eme na ame la wɔa afɔɖeɖe be yewoate ɖe sɔhɛwo, ƒome ƒe tawo, vidada srɔ̃manɔsitɔwo, srɔ̃nyɔnu aƒedzikpɔlawo, kple ame tsitsiwo ŋu, ne kuxiwo ɖale fu ɖem na wo alo mele nenema o hã. Hamemegãawo ɖoa to sea nusi le hamea me tɔwo si be woagblɔ eye wokafua wo ɖe nusiwo wote ŋu wɔna ta. Hamemegã si léa ŋku ɖe nu ŋu hegblɔa kafukafunyawo le nusi nɔviŋutsuwo alo nɔvinyɔnuwo te ŋu wɔna ŋu la le Yehowa, amesi kpɔa ŋudzedze ɖe eƒe anyigba dzi nuwɔwɔwo ŋu la srɔ̃m.\n16. Nukatae wòle be míabui be hamemegãwo kple hamea me tɔ bubuwo dze na bubu?\n16 Ne hamemegãwo srɔ̃a Yehowa la, woɖoa kpɔɖeŋu nyui le Paulo ƒe aɖaŋuɖoɖo sia dzi wɔwɔ me, be: “Miaƒe lɔlɔ̃ na mia nɔewo nayɔ fũ kple dadavilɔlɔ̃, mitre mia nɔewo bubu!” (Romatɔwo 12:10) Esia ate ŋu anye nu sesẽ na hamemegã siwo le dukɔ siwo me wotsia dzi ɖe ɖoƒenɔnɔ ŋu le. Le kpɔɖeŋu me, le Ɣedzeƒedukɔ aɖe me la, wozãa nya eve na “nɔvi,” ɖeka nye esi wotsɔ dea bubu ame ŋu eye evelia nye esi wogblɔna ko. Tsã la, hamea me tɔwo zãa esi wotsɔ dea bubu ame ŋui la na hamemegãwo kple ame tsitsiwo eye wozãa esi wogblɔna ko la na ame kpɔtɔeawo. Gake wode dzi ƒo na wo be woazã esi wogblɔna ko la na amewo katã, elabena abe alesi Yesu gblɔe na eyomedzelawo ene la, “mi katã la nɔviwo mienye.” (Mateo 23:8) Togbɔ be vovototoa madze ƒã le dukɔ bubuwo me o hã la, ele be mí katã míanɔ ŋudzɔ ɖe amegbetɔ ƒe nɔnɔme si nye vovototodedeameme le ɖoƒe ta ŋu.—Yakobo 2:4.\n17. (a) Nukatae wòle be woate ŋu ate ɖe hamemegãwo ŋu? (b) Mɔ kawo nue hamemegãwo ate ŋu asrɔ̃ Yehowa le nuwɔwɔ ɖe hamea me tɔwo ŋu me?\n17 Nyateƒee, Paulo de dzi ƒo na mí be míatsɔ “bubu teƒe eve” ana hamemegã aɖewo, gake nɔviwo ko wogakpɔtɔ nye. (Timoteo I, 5:17) Ne míete ŋu ‘tena ɖe Xexeame Katã Dziɖulagã ƒe amenuvevezikpuia ŋu ƒoa nu faa’ la, ɖe mele be míate ŋu ate ɖe hamemegã, siwo wòle be woasrɔ̃ Yehowa la ŋu oa? (Hebritɔwo 4:16; Efesotɔwo 5:1) Dzikpɔlawo ate ŋu ada alesi amewo tena ɖe wo ŋui akpɔ ne woabu zi alesinu ame bubuwo va biaa aɖaŋuɖoɖo wo alo va gblɔa woƒe susu na wo. Srɔ̃ nu tso alesi Yehowa na ame bubuwo kpɔa gome le eƒe dɔwɔwɔwo mee me. Edea bubu amewo ŋu to agbanɔamedziwo tsɔtsɔ na wo me. Ne edze abe susu aɖewo siwo Ðasefo bubu aɖe do ɖa mawɔ dɔ o ene hã la, ele be hamemegãwo nakpɔ ŋudzedze ɖe ɖetsɔleme si woɖe fia ŋu. Ðo ŋku alesi Yehowa wɔ nu ɖe Abraham ƒe biabia atraɖii kple Xabakuk ƒe yɔyɔ le xaxa me ŋu dzi.\n18. Aleke hamemegãwo ate ŋu asrɔ̃ Yehowa le amesiwo hiã kpekpeɖeŋu ɖɔɖɔɖo me?\n18 Ele eme be hati Kristotɔ aɖewo hiã ɖɔɖɔɖo ya. (Galatiatɔwo 6:1) Ke hã wogakpɔtɔ xɔ asi le Yehowa ŋkume eye wodze be woade asixɔxɔ wo ŋu. Ðasefo aɖe gblɔ be: “Ne amesi le aɖaŋu ɖom wɔ nu ɖe ŋunye bubutɔe la, enɔa bɔbɔe nam be mate ɖe eŋu.” Ne wowɔ nu ɖe ame akpa gãtɔ ŋu bubutɔe la, woxɔa aɖaŋuɖoɖowo nyuie. Ate ŋu axɔ ɣeyiɣi geɖe, gake toɖoɖo amesiwo ɖe afɔ gbegblẽwo nana wònɔa bɔbɔe na wo be woaxɔ aɖaŋuɖoɖo si hiã. Alesi Yehowa dzro nu me kple Israel-viwo edziedzi le nublanuikpɔkpɔ ta nenɔ susu me na wò. (Kronika II, 36:15; Tito 3:2) Aɖaŋu si woɖo le veveseɖeamenu kple ameŋububu me awɔ dɔ ɖe amesiwo hiã kpekpeɖeŋu ƒe dzi dzi.—Lododowo 17:17; Filipitɔwo 2:2, 3; Petro I, 3:8.\n19. Aleke wòle be míabu amesiwo ƒe dzixɔsewo to vovo na Kristotɔwo tɔe?\n19 Bubu si míade amewo ŋu la lɔ amesiwo ate ŋu ava zu míaƒe gbɔgbɔmenɔviwo le etsɔme ɖe eme. Ame siawo maxɔ míaƒe gbedasia enumake fifia o, gake ehiã be míagbɔ dzi ɖi na wo ahanya be ele be míade asixɔxɔ wo ŋu abe amegbetɔwo ene. Yehowa “melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ.” (Petro II, 3:9) Ðe mele be Yehowa ƒe nukpɔsusu nanɔ mía si oa? Ne míedea ŋugble le amewo katã ŋu la, míate ŋu aʋu ɖaseɖiɖi ƒe mɔ ɖi ne míedzea agbagba be míanye havi nyuiwo. Le nyateƒe me la, míatsri hadede si ƒomevi me gbɔgbɔmefɔkuwo anɔ. (Korintotɔwo I, 15:33) Ke hã míaɖe ‘domenyo’ afia, eye míaɖi gbɔ amesiwo ƒe dzixɔsewo to vovo na mía tɔ o.—Dɔwɔwɔwo 27:3.\n20. Nukae wòle be Yehowa kple Yesu Kristo ƒe kpɔɖeŋuwo naʋã mí míawɔ?\n20 Ẽ, Yehowa kple Yesu Kristo bua mía dometɔ ɖesiaɖe be míedze na bubu. Mina míanɔ ŋku ɖom alesi wowɔa nui dzi ɣesiaɣi eye míatre mía nɔviwo bubu nenema ke. Eye mina mía Aƒetɔ Yesu Kristo ƒe nyawo nanɔ susu me na mí ɣesiaɣi be: “Mi katã la nɔviwo mienye.”—Mateo 23:8.\n• Aleke wòle be nàbu hati tadeagulawoe?\n• Aleke Yehowa kple Yesu ƒe kpɔɖeŋu ʋãa wò be nàde bubu ame bubuwo ŋui?\n• Aleke srɔ̃ŋutsuwo kple dzilawo ade bubu ame bubuwo ŋui?\n• Alesi hamemegãwo abu hati Kristotɔwo be wonye yewo nɔviwo aʋã wo be woawɔ nu le mɔ kawo nu?\nTsɔ nya siwo ɖea ŋudzedzekpɔkpɔ fiana de bubu srɔ̃wònyɔnu ŋu\nDe asixɔxɔ viwòwo ŋu nàse nya si le wo si\nDe asixɔxɔ hamea me tɔwo ŋu\nƉoe Ɖe Amewo Ɖoe Ɖe Amewo “Mi Katã La Nɔviwo Mienye”\nw00 6/15 axa 17-22


Kpɔ Dzidzɔ Le Alẽvi La Ƒe Srɔ̃ɖeɖe La Ta! | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n“Mina míakpɔ dzidzɔ, eye míatso aseye . . . elabena Alẽvi la ƒe srɔ̃ɖeɖe la ɖo.”—NYAÐ. 19:7.\nNYA VEVI SIWO WÒLE BE WÒANƆ SUSU ME NA WÒ\nLe Alẽvi la ƒe srɔ̃ɖeɖea me la, ame kae nye ŋugbetɔ la, eye aleke Kristo le edzram ɖo hena srɔ̃ɖeɖea?\nƔekaɣie Alẽvi la ƒe srɔ̃ɖeɖea aɖo?\nAleke míewɔ nya be ‘alẽ bubuawo’ hã anɔ Yehowa ƒe ƒome gã si akpɔ dzidzɔ le Alẽvi la ƒe srɔ̃ɖeɖea ta la dome?\n1, 2. (a) Ame ka ƒe srɔ̃ɖeɖee ana woakpɔ dzidzɔ manyagblɔ le dziƒo? (b) Biabia kawoe fɔ ɖe te?\nDZADZRAÐO ɖe srɔ̃kpekpe ŋu biaa ɣeyiɣi geɖe. Gake míadzro srɔ̃kpekpe aɖe si le etɔxɛ ŋutɔ la ŋu nya me. Enye fia aɖe ƒe srɔ̃kpekpe. Wò ya bu eŋu kpɔ ko! Wole dzadzram ɖo ɖe srɔ̃kpekpe sia ŋu ƒe 2,000 aɖewoe nye esia. Fifia ɣeyiɣi si woakplɔ ŋugbetɔa ayi na ŋugbetɔsrɔ̃a le ɖoɖom. Eteƒe madidi o, haƒoƒo viviwo axɔ Fia la ƒe fiasã me, eye dziƒoʋakɔwo adzi ha be: “Mikafu Yah, elabena Yehowa, mía Mawu Ŋusẽkatãtɔ la, dze fiaɖuɖu gɔme. Mina míakpɔ dzidzɔ, eye míatso aseye, eye mina míatsɔ ŋutikɔkɔe anae, elabena Alẽvi la ƒe srɔ̃ɖeɖe la ɖo, eye srɔ̃a dzra eɖokui ɖo.”—Nyaɖ. 19:6, 7.\n2 “Alẽvi” si ƒe srɔ̃ɖeɖe ana woakpɔ dzidzɔ le dziƒo la menye ame bubu aɖeke wu Yesu Kristo o. (Yoh. 1:29) Aleke wòɖo atsyɔ̃e hena srɔ̃ɖeɖea? Ame kae nye eƒe ŋugbetɔ la? Aleke wodzra ŋugbetɔa ɖo hena srɔ̃ɖeɖea? Ɣekaɣie woawɔ srɔ̃ɖeɖe sia? Srɔ̃ɖeɖe sia ana woakpɔ dzidzɔ le dziƒo, ke ɖe ame siwo le mɔ kpɔm be yewoanɔ agbe tegbee le anyigba dzi hã akpɔ dzidzɔ kpli woa? Míedi vevie be míakpɔ biabia siawo ƒe ŋuɖoɖo, eya ta mina míayi Psalmo 45 lia me dzodzro dzi.\n‘EƑE AWUWO ME LE ƲEƲẼM LILILI’\n3, 4. (a) Nya kae wogblɔ tso Ŋugbetɔsrɔ̃ la ƒe srɔ̃ɖewua ŋu, eye nu kae dzi eƒe dzidzɔa ɖe edzi? (b) Ame kawoe nye “fiasrɔ̃” kple ‘fia vinyɔnu’ siwo le dzidzɔ kpɔm kple Ŋugbetɔsrɔ̃ la?\n3 Mixlẽ Psalmo 45:9, 10. Ŋugbetɔsrɔ̃, Yesu Kristo, do srɔ̃ɖewu si nya kpɔ ŋutɔ. Esɔ ŋutɔ be “atike nyuitɔ, siwo ʋẽna lilili” le ya ɖem nyuie le eƒe srɔ̃ɖewua me. Atike ʋeʋĩawo dometɔ aɖewoe nye lifi kple kotoklobo. Atike ʋeʋĩ siawo hã le esiwo wotsɔ wɔ ami kɔkɔe si wozãna le blema Israel la me.—2 Mose 30:23-25.\n4 Ha vivi si ƒom wole le dziƒo le Ŋugbetɔsrɔ̃a ƒe fiasã me la na wòle dzidzɔ kpɔm ɖe edzi esi eƒe srɔ̃ɖeɖea le aƒe tum. “Fiasrɔ̃,” si nye Mawu ƒe habɔbɔa ƒe akpa si le dziƒo, siwo dome “fianyɔnuwo [alo, fia vinyɔnuwo, Biblia, ƒe 2010 tɔ],” siwo nye mawudɔla kɔkɔewo le la le dzidzɔ kpɔm kplii. Dzidzɔ gã kae nye esi wòanye be míase dziƒoʋakɔwo woanɔ gbɔgblɔm be: “Mina míakpɔ dzidzɔ, eye míatso aseye . . . elabena Alẽvi la ƒe srɔ̃ɖeɖe la ɖo, eye srɔ̃a dzra eɖokui ɖo”!\nWODZRA ŊUGBETƆ LA ÐO HENA SRƆ̃ÐEÐEA\n5. Ame kae nye “Alẽvi la” ƒe ŋugbetɔ la?\n5 Mixlẽ Psalmo 45:11, 12. Míekpɔ ame si Ŋugbetɔsrɔ̃ la nye, ke ame kae nye ŋugbetɔ la? Eyae nye Kristotɔ amesiamina 144,000 la katã ƒe ƒuƒoƒo. Yesu Kristo ye nye ta na amesiaminawo ƒe hame sia. (Mixlẽ Efesotɔwo 5:23, 24.) Woava ɖu fia kple Kristo le eƒe Mesia Fiaɖuƒea me. (Luka 12:32) Kristotɔ amesiamina siawo “dzea Alẽvi la yome, afi ka kee wòɖayi o.” (Nyaɖ. 14:1-4) Woazu “Alẽvi la srɔ̃” eye woanɔ egbɔ le dziƒo.—Nyaɖ. 21:9; Yoh. 14:2, 3.\n6. Nu ka tae woyɔ amesiaminawo be “fia vinyɔnu,” eye nu ka tae wogblɔ na wo be ‘woƒe ŋku nedzo le woƒe dukɔ dzi’?\n6 Womeyɔ ŋugbetɔ la be “nyɔnuvi” ko o, ke woyɔe hã be “fia vinyɔnu.” (Ps. 45:14) Ame kae nye “fia” sia? Yehowa ye, elabena exɔ Kristotɔ amesiaminawo abe ‘viawo’ ene. (Rom. 8:15-17) Esi amesiaminawo ava zu Alẽvi la srɔ̃ le dziƒo ta la, wogblɔ na wo be: “Wò ŋku nedzo le wò dukɔ kple [ŋutilã me] fofowò ƒe aƒe dzi.” Ehiã be woana woƒe “susuwo nanɔ nu siwo le dziƒo la ŋu vevie, ke menye nu siwo le anyigba dzi la ŋu o.”—Kol. 3:1-4.\n7. (a) Aleke Kristo le eƒe ŋugbetɔ la dzram ɖo? (b) Aleke ŋugbetɔ la bua eƒe Ŋugbetɔsrɔ̃ lae?\n7 Kristo le eƒe ŋugbetɔ la dzram ɖo na dziƒo srɔ̃ɖeɖe sia ƒe alafa geɖee nye esia. Apostolo Paulo ɖe eme be Kristo “lɔ̃ hame la, eye wòtsɔ eɖokui na ɖe eta . . . bene wòakɔ eŋuti, aklɔ eŋuti to tsiléle nɛ me to nya la dzi, bene wòatsɔ hame la aɖo ye ŋutɔ ŋkume le eƒe atsyɔ̃ɖoɖo me, esime ɖi, alo ayiléle, alo nu siawo tɔgbi aɖeke manɔ eŋu o, ke boŋ bene wòanɔ kɔkɔe, eye kpɔtsɔtsɔ aɖeke naganɔ eŋu o.” (Ef. 5:25-27) Paulo gblɔ na Kristotɔ amesiamina siwo nɔ blema Korinto be: “Metsɔ mawumeŋuʋaʋã . . . le ŋu ʋãm ɖe mia nu, elabena nye ŋutɔe do mia ɖeɖe ŋugbe na ŋutsu ɖeka, si nye Kristo la, bene matsɔ mi anae abe ɖetugbui dzadzɛ, si menya ŋutsu o ene.” (2 Kor. 11:2) Esi ŋugbetɔ la ƒe subɔsubɔ le dzadzɛ hedzea Mawu ŋu ta la, ‘edze tugbe’ le Fia Ŋugbetɔsrɔ̃ Yesu Kristo ŋkume ale gbegbe. Eye ŋugbetɔ la hã bunɛ eƒe “aƒetɔ,” eye ‘wòbɔbɔna nɛ’ abe ame si anye srɔ̃a le etsɔme ene.\n‘WOKPLƆ ŊUGBETƆ LA YINA NA FIA LA’\n8. Nu ka tae wòsɔ be wogblɔ be ŋugbetɔ la ‘nye atsyɔ̃ɖoɖo sɔŋ’?\n8 Mixlẽ Psalmo 45:14, 15a. Ŋugbetɔ la le “atsyɔ̃ɖoɖo sɔŋ” me wokplɔe yina eya kple fia la ƒe srɔ̃ɖeƒea. Le Nyaɖeɖefia 21:2 la, wotsɔ ŋugbetɔ la sɔ kple du, si nye Yerusalem Yeye, “si woɖo atsyɔ̃ na hena srɔ̃a.” “Mawu ƒe ŋutikɔkɔe” le dziƒodu sia ŋu eye eƒe keklẽ le “abe kpe xɔasitɔ kekeake ene, abe yaspis kpe si me kɔ abe kristalo ene.” (Nyaɖ. 21:10, 11) Woɖɔ Yerusalem Yeye sia ƒe atsyɔ̃ wònya se ŋutɔ le Nyaɖeɖefia-gbalẽa me. (Nyaɖ. 21:18-21) Mewɔ nuku o be hakpalaa gblɔ le ŋugbetɔa ŋu be “enye atsyɔ̃ɖoɖo sɔŋ”! Ɛ̃, aleae míakpɔ mɔ be fia ƒe srɔ̃ɖeɖe si woawɔ le dziƒo nanɔ.\n9. Ame kae nye “fia” si wokplɔ ŋugbetɔ la yina na, eye aleke woɖo atsyɔ̃ nɛ?\n9 Wokplɔ ŋugbetɔ la yina na Ŋugbetɔsrɔ̃ la, si nye Mesia Fia la. Edzra eƒe ŋugbetɔ la ɖo ‘heklɔ eŋuti wòdza to Mawu ƒe nya la me.’ Ŋugbetɔ la le ‘kɔkɔe, eye kpɔtsɔtsɔ aɖeke mele eŋu o.’ (Ef. 5:26, 27) Ele be ŋugbetɔ la naɖo atsyɔ̃ na eɖokui nyuie hena wɔna vevi sia. Eye eɖo atsyɔ̃ hã vavã! “Sika wotsɔ lɔ̃ eƒe avɔe” eye “ele avɔ ŋɔŋɔe me wokplɔ yi na fia la.” “Woɖe mɔ nɛ be, woatsɔ aklala nyui dzadzɛ si le dzo dam la aɖo atsyɔ̃ nɛ” hena eya kple Alẽvi la ƒe srɔ̃ɖeɖea, “elabena aklala nyui la tsi tsitre ɖi na ame kɔkɔewo ƒe nuwɔna dzɔdzɔewo.”—Nyaɖ. 19:8.\n“SRƆ̃ÐEÐE LA ÐO”\n10. Ɣekaɣie Alẽvi la ƒe srɔ̃ɖeɖea aɖo?\n10 Mixlẽ Nyaɖeɖefia 19:7. Ɣekaɣie Alẽvi la ƒe srɔ̃ɖeɖea aɖo? Togbɔ be “srɔ̃a dzra eɖokui ɖo” hena srɔ̃ɖeɖea hã la, womeƒo nu tso srɔ̃ɖeɖea ŋutɔ ŋu le nya siwo kplɔe ɖo me o. Ke nu siwo ayi edzi le xaxa gã la ƒe akpa mamlɛa me boŋ ŋue woƒo nu tsoe. (Nyaɖ. 19:11-21) Ðe wòfia be woawɔ srɔ̃ɖeɖea hafi Fia la nawu eƒe aʋadziɖuɖu nua? Ao. Womeɖo ŋutega siwo le Nyaɖeɖefia-gbalẽa me ɖe ɖoɖo si nu nuwo adzɔ le nu o. Le Psalmo 45 lia me la, esi Fia Yesu Kristo ta eƒe yi ho yi ɖaɖu eƒe futɔwo dzi megbe hafi wòwɔ eƒe srɔ̃ɖeɖea.—Ps. 45:4, 5.\n11. Ðoɖo ka nue nuwo adzɔ le hafi Kristo ƒe srɔ̃ɖeɖea aɖo?\n11 Eya ta míate ŋu aƒo nya ta be nuwo adzɔ le ɖoɖo sia nu: Gbã la, woatsrɔ̃ “gbolo gã,” si tsi tre ɖi na Babilon Gã si nye alakpasubɔsubɔwo katã ƒe ƒuƒoƒo. (Nyaɖ. 17:1, 5, 16, 17; 19:1, 2) Eyome Kristo atsrɔ̃ Satana ƒe xexe vɔ̃ɖia ƒe akpa susɔea le Harmagedon, si nye “Mawu Ŋusẽkatãtɔ la ƒe ŋkeke gã la ƒe aʋawɔwɔ,” la me. (Nyaɖ. 16:14-16; 19:19-21) Mlɔeba la, Fia Aʋakalẽtɔ la awu eƒe aʋadziɖuɖua nu ne ede Satana kple eƒe gbɔgbɔ vɔ̃wo aʋli me, afi si woanɔ dɔmawɔmawɔ ƒe nɔnɔme si sɔ kple ku me.—Nyaɖ. 20:1-3.\n12, 13. (a) Ɣekaɣie woawɔ Alẽvi la ƒe srɔ̃ɖeɖea? (b) Ame kawoe akpɔ dzidzɔ le Alẽvi la ƒe srɔ̃ɖeɖea ta le dziƒo?\n12 Le Kristo ƒe anyinɔɣi sia me la, wofɔa Kristotɔ amesiaminawo ɖe tsitre yia dziƒogbenɔnɔ me ne wowu woƒe anyigbadzisubɔsubɔdɔa nu. Ɣeyiɣi aɖe le Babilon Gã la tsɔtsrɔ̃ megbe la, Yesu awu Kristotɔ amesiamina 144,000 la me tɔwo katã nu ƒoƒoƒu nu. (1 Tes. 4:16, 17) Eya ta “ŋugbetɔ” ƒe ƒuƒoƒoa katã anɔ egbɔ le dziƒo hafi Harmagedon-ʋa la nadze egɔme. Le aʋa ma megbe la, woawɔ Alẽvi la ƒe srɔ̃ɖeɖea. Dzidzɔ ka gbegbee nye esi srɔ̃ɖeɖe sia anye! Nyaɖeɖefia 19:9 gblɔ be: “Dzidzɔtɔwoe nye ame siwo wokpe va Alẽvi la ƒe srɔ̃ɖeɖe ƒe fiẽnuɖuƒe la.” Ɛ̃, dzidzɔtɔwoe nye ŋugbetɔ ƒe ƒuƒoƒoa me tɔ 144,000 la. Eye Fia la atso aseye be yeƒe hatidziɖulawo katã ‘le nu ɖum hele nu nom le yeƒe kplɔ̃ ŋu le yeƒe fiaɖuƒea me.’ (Luka 22:18, 28-30) Ke hã, menye Ŋugbetɔsrɔ̃ la kple srɔ̃a koe akpɔ dzidzɔ o.\n13 Abe ale si míegblɔe va yi ene la, dziƒoʋakɔwo tsɔ nusɔsɔe dzi ha be: “Mina míakpɔ dzidzɔ, eye míatso aseye, eye mina míatsɔ ŋutikɔkɔe [na Yehowa], elabena Alẽvi la ƒe srɔ̃ɖeɖe la ɖo, eye srɔ̃a dzra eɖokui ɖo.” (Nyaɖ. 19:6, 7) Ke Yehowa subɔla siwo le anyigba dzi ya ɖe? Ðe woawo hã akpɔ dzidzɔ kpli woa?\n‘WOATSƆ DZIDZƆ KPLE ASEYETSOTSO AKPLƆ WO YII’\n14. Ame kawoe nye ŋugbetɔ la ‘xɔlɔ̃ ɖetugbui’ leaƒe siwo woyɔ le Psalmo 45 lia me?\n14 Mixlẽ Psalmo 45:13, 15b, 16. Nyagblɔɖila Zaxariya gblɔe ɖi be, le ŋkeke mamlɛawo me la, dukɔwo me tɔwo awɔ ɖeka kple gbɔgbɔ me Israel ƒe ame susɔeawo dzidzɔtɔe. Egblɔ be: “Ɣemaɣi la ŋutsu ewo atso dukɔwo ƒe gbegbɔgblɔwo katã me alé Yuda-ŋutsu ɖeka ƒe awu toga agblɔ bena: Míayi kpli mi, elabena míese be, Mawu li kpli mi.” (Zak. 8:23) Woyɔ kpɔɖeŋu “ŋutsu ewo” siawo le Psalmo 45:13 be, “Tiro-vinyɔnu” kple “dukɔwo ƒe kesinɔtɔwo.” Wotsɔa nunanawo vanɛ na amesiamina susɔeawo be yewoadze xɔlɔ̃ wo eye be woana gbɔgbɔmekpekpeɖeŋu yewo. Tso ƒe 1935 me la, ame miliɔn geɖe lɔ̃ be amesiamina susɔeawo ‘nafia dzɔdzɔenyenyemɔ yewo.’ (Dan. 12:3) Kristotɔ amesiaminawo ƒe zɔhɛ wɔnuteƒe siawo kɔ wo ɖokuiwo ŋu tso alakpasubɔsubɔ me heva zu ɖetugbui leaƒewo le gbɔgbɔ me. Ŋugbetɔ la ‘xɔlɔ̃ ɖetugbui’ leaƒe siawo tsɔ wo ɖokuiwo ɖe adzɔgbe na Yehowa eye wonye Fia Ŋugbetɔsrɔ̃ la tevi wɔnuteƒewo.\n15. Aleke ŋugbetɔ la ‘xɔlɔ̃ ɖetugbui’ leaƒewo le dɔ wɔm aduadu kple ŋugbetɔ ƒe ƒuƒoƒoa me tɔ siwo kpɔtɔ le anyigba dzi?\n15 Ŋugbetɔ ƒe ha la kpɔa ŋudzedze ɖe ‘exɔlɔ̃ ɖetugbui’ leaƒeawo ŋu, vevietɔ le ale si wokpea asi ɖe wo ŋu dzonɔamemetɔe le gbeƒãɖeɖe “fiaɖuƒe ŋuti nya nyui” la le anyigba bliboa dzi me ta. (Mat. 24:14) Menye “ŋugbetɔ la” koe “yi edzi le gbɔgblɔm be, ‘Va!’” o, ke ame siwo le esem hã le gbɔgblɔm be: “Va!” (Nyaɖ. 22:17) Ɛ̃, ‘alẽ bubuawo’ see ŋugbetɔ ƒe ƒuƒoƒoa me tɔ amesiaminawo le gbɔgblɔm be “Va!” eye woawo hã wowɔ ɖeka kpli wo hele gbɔgblɔm na anyigbadzinɔlawo be “Va!”—Yoh. 10:16.\n16. Mɔnukpɔkpɔ kae Yehowa na alẽ bubuawo?\n16 Amesiamina susɔeawo lɔ̃ woƒe zɔhɛ alẽ bubuawo eye wònye dzidzɔ na wo be Ŋugbetɔsrɔ̃ la Fofo, Yehowa, na mɔnukpɔkpɔ ame siwo anɔ anyigba dzi la be woawo hã nakpɔ dzidzɔ le Alẽvi la ƒe srɔ̃ɖeɖe la ta. Wogblɔe ɖi be ‘woatsɔ dzidzɔ kple aseyetsotso’ akplɔ ŋugbetɔ la ‘xɔlɔ̃ ɖetugbui’ leaƒeawo yii. Vavãe, ne wowɔ Alẽvi la ƒe srɔ̃ɖeɖea le dziƒo la, alẽ bubu siwo le mɔ kpɔm be yewoanɔ agbe le anyigba dzi tegbee hã anɔ Yehowa ƒe ƒome gã si akpɔ dzidzɔ la dome. Eya ta esɔ ŋutɔ be Nyaɖeɖefia-gbalẽa gblɔ be “ameha gã” la “le tsitre ɖe fiazikpui la ŋkume kple Alẽvi la ŋkume.” Wosubɔa Yehowa le eƒe gbɔgbɔmegbedoxɔ la ƒe xɔxɔnu si le anyigba dzi la me.—Nyaɖ. 7:9, 15.\nAlẽvi la ƒe srɔ̃ɖeɖea ana ŋugbetɔ la ‘xɔlɔ̃ ɖetugbui’ leaƒewo nakpɔ dzidzɔ (Kpɔ memama 16)\n“VIWÒŊUTSUWO ANƆ FOFOWÒWO TEƑE”\n17, 18. Nu nyui kawoe ado tso Alẽvi la ƒe srɔ̃ɖeɖea me? Ame kawo fofoe Kristo azu le eƒe Ƒe Akpe Ðeka Dziɖuɖua me?\n17 Mixlẽ Psalmo 45:17. Susu bubu li si tae Kristo ƒe ŋugbetɔ la ‘xɔlɔ̃ ɖetugbui’ leaƒewo akpɔ dzidzɔ ɖo ne wokpɔ eteƒe nu nyuiwo le dodom tso srɔ̃ɖeɖea me le xexe yeyea me. Fia Ŋugbetɔsrɔ̃ la atrɔ susu ɖe anyigbaa ŋu eye wòafɔ ‘fofoawo’ alo ‘tɔgbuiawo’ (NW) siwo nɔ anyigba dzi le blema la ɖe tsitre woava zu ‘viawo’ le anyigba dzi. (Yoh. 5:25-29; Heb. 11:35) Atsɔ ame siawo dometɔ aɖewo aɖo “amegãwoe ɖe anyigba blibo la dzi.” Ðikeke mele eme o be Kristo aɖo hamemetsitsi wɔnuteƒe siwo li egbea hã dometɔ aɖewo amegãwoe, ale be woaxɔ ŋgɔ le xexe yeyea me.—Yes. 32:1.\n18 Le Kristo ƒe Ƒe Akpe Ðeka Dziɖuɖua me la, azu ame bubuwo hã fofo. Le nyateƒe me la, ame siwo katã akpɔ agbe mavɔ le anyigba dzi la, Yesu ƒe tafevɔsaa dzi xɔxɔ se tae wòasu wo si ɖo. (Yoh. 3:16) Susu sia tae wòazu ‘Fofo Mavɔ’ na ame siwo katã akpɔ agbe mavɔ ɖo.—Yes. 9:5, 6.\n‘WOANA WOAÐO ŊKU EƑE ŊKƆ DZI’\n19, 20. Ŋusẽ kae nudzɔdzɔ wɔdɔɖeamedzi siwo ŋu woƒo nu tsoe le Psalmo 45 lia me la kpɔna ɖe Kristotɔ vavãwo katã dzi egbea?\n19 Mixlẽ Psalmo 45:2, 18. Le nyateƒe me la, ele be Kristotɔwo katã natsɔ ɖe le nudzɔdzɔ siwo ŋu woƒo nu tsoe le Psalmo 45 lia me la me vevie. Enyea dzidzɔ na amesiamina susɔe siwo le anyigba dzi la be eteƒe madidi o, woayi dziƒo aɖawɔ ɖeka kple wo nɔviwo kple woƒe Ŋugbetɔsrɔ̃ la. Esia ʋãa alẽ bubuawo be woabɔbɔ wo ɖokuiwo ɖe Fia si wodo ŋutikɔkɔe na la te geɖe wu, eye wokpɔa dzidzɔ be mɔnukpɔkpɔ su yewo si be yewole ha dem kple ŋugbetɔ ƒe ƒuƒoƒoa me tɔ susɔe siwo kpɔtɔ le anyigba dzi. Le srɔ̃ɖeɖea megbe la, Kristo kple eƒe hatidziɖulawo adudu yayra manyagblɔwo akɔ ɖe anyigbadzinɔlawo dzi.—Nyaɖ. 7:17; 21:1-4.\n20 Esi míele mɔ kpɔm vevie na “nya nyui” siwo ku ɖe Mesia Fia la ŋu me vava la, ɖe esia meʋãa mí be ‘míana woaɖo ŋku eƒe ŋkɔ dzi’ oa? Neva eme be míanɔ ame siwo ‘akafu Fia la ɖaa tegbee’ dome.\nƉoe Ɖe Amewo Ɖoe Ɖe Amewo Kpɔ Dzidzɔ Le Alẽvi La Ƒe Srɔ̃ɖeɖe La Ta!\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 2014


Yosua 7 | Biblia Le Internet Dzi | Xexe Yeye Gɔmeɖeɖe\nAitɔwo ɖu Israel-viwo dzi (1-5)\nYosua ƒe gbedodoɖa (6-9)\nNu vɔ̃ na woɖu Israel-viwo dzi (10-15)\nAsi su Akan dzi eye woƒu kpee wòku (16-26)\n7 Ke Israel-viwo meɖi anukware le nu siwo wòle be woatsrɔ̃ gbidigbidi la me o, elabena Akan,+ Karmi vi, ame si nye Zabdi vi, ame si nye Zera vi, si tso Yuda-to la me tsɔ nu siwo wòle be woatsrɔ̃ gbidii+ la ƒe ɖe. Eye Yehowa ƒe dziku fla ɖe Israel-viwo ŋu.+ 2 Eye Yosua dɔ ŋutsuwo tso Yeriko ɖo ɖe Ai,+ si te ɖe Bet-Aven ŋu le Betel+ ƒe ɣedzeƒe, eye wògblɔ na wo be: “Miyi ɖatsa ŋku le anyigba la dzi.” Eya ta ŋutsuawo yi ɖatsa ŋku le Ai. 3 Esi wotrɔ gbɔ va Yosua gbɔ la, wogblɔ nɛ be: “Mehiã be aʋawɔlawo katã nayi o. Ame akpe eve alo akpe etɔ̃ ko ate ŋu asi Ai. Mègaɖe fu na aʋawɔlawo katã be woayi o, elabena ameawo mesɔ gbɔ o.” 4 Eya ta aʋawɔla siwo anɔ abe akpe etɔ̃ ene yi, gake wosi le Aitɔwo nu.+ 5 Aitɔwo wu ŋutsu blaetɔ̃ vɔ ade, eye wonya wo ɖe nu tso dugbo la nu va se ɖe keke Sebarim* ke, eye wonɔ wo wum le aga la me. Eya ta dukɔ la ƒe dzi lólo zu tsi. 6 Enumake Yosua dze eƒe awuwo, eye wòtsyɔ mo anyi ɖe Yehowa ƒe Aɖaka la ŋgɔ va se ɖe fiẽ, Israel ametsitsiwo hã wɔ nenema, eye wonɔ ke lɔm kɔ ɖe tame. 7 Eye Yosua gblɔ be: “Oo Aƒetɔ Dziɖulagã Yehowa, nu ka tae nèkplɔ dukɔ sia wotso Yordan-tɔsisia be nàtsɔ mí ade asi na Amoritɔwo woatsrɔ̃? Ne ɖe míenya hetsi Yordan godo* la, ne enyo wu ɖe! 8 Oo Yehowa, meɖe kuku, esi Israel si le eƒe futɔwo nu* ɖe, aleke gblɔ ge mala fifia? 9 Ne Kanaantɔwo kple anyigba la dzi nɔlawo katã see la, woaɖe to ɖe mí, ahatsrɔ̃ míaƒe ŋkɔ ɖa le anyigba la dzi; ekema nu kae nàwɔ le wò ŋkɔ gã la ŋu?”+ 10 Eye Yehowa ɖo eŋu na Yosua be: “Tso ɖe tsitre! Nu ka tae nètsyɔ mo anyi? 11 Israel wɔ nu vɔ̃, eye wotu nu, si mebla kpli wo+ la. Wotsɔ nu siwo wòle be woatsrɔ̃ gbidigbidi la dometɔ aɖewo,+ wofi wo,+ eye wotsɔ wo ɣla ɖe woƒe nuwo dome.+ 12 Eya ta Israel-viwo mate ŋu anɔ te ɖe woƒe futɔwo nu o. Woatrɔ megbe ade woƒe futɔwo ahasi le wo nu, elabena wozu nu si wòle be woatsrɔ̃ gbidigbidi. Nyemaganɔ kpli mi o, negbe ɖe mieɖe nu si wòle be woatsrɔ̃ gbidii la ɖa le mia dome hafi.+ 13 Tso nàkɔ dukɔ la ŋu!+ Gblɔ na wo be: ‘Mikɔ mia ɖokuiwo ŋu etsɔ, elabena ale Yehowa Israel ƒe Mawu la gblɔe nye esi: “Oo Israel, nu si wòle be woatsrɔ̃ gbidii la le dowòme. Màgate ŋu anɔ te ɖe wò futɔwo nu o, va se ɖe esime mieɖe nu si wòle be woatsrɔ̃ gbidigbidi la ɖa le mia dome hafi. 14 Miva etsɔ ŋdi, to sia to, eye to si dzi Yehowa atɔ asii la nate va, ƒome sia ƒome, eye ƒome si dzi Yehowa atɔ asii+ la nate va, aƒe sia aƒe, eye aƒe si dzi Yehowa atɔ asii la nate va ŋutsu ɖekaɖeka. 15 Woatɔ dzo+ ame si gbɔ wokpɔ nu si wòle be woatsrɔ̃ gbidii la le, eya kple eƒe nuwo katã, elabena etu Yehowa ƒe nubabla+ la, eye wòwɔ ŋukpenanu le Israel.”’” 16 Le ŋufɔke la, Yosua fɔ ŋdi kanya, eye wòna Israel te va, to sia to, eye wotɔ asi Yuda-to la dzi. 17 Ena Yuda ƒomeawo te va, eye wotɔ asi Zera viwo+ ƒe ƒome la dzi, eye emegbe wòna Zera viwo ƒe ƒomea te va, ŋutsu sia ŋutsu, eye wotɔ asi Zabdi dzi. 18 Mlɔeba ena Zabdi ƒe aƒe la te va, ŋutsu sia ŋutsu, eye wotɔ asi Akan, Karmi vi, Zabdi vi, ame si nye Zera vi, tso Yuda-toa me la dzi.+ 19 Eye Yosua gblɔ na Akan be: “Vinye, meɖe kuku, de bubu Yehowa Israel ƒe Mawu la ŋu, eye nàʋu eme nam. Meɖe kuku, gblɔ nu si nèwɔ la nam. Mègaɣlae ɖem o.” 20 Eye Akan ɖo eŋu na Yosua be: “Le nyateƒe me la, nyee wɔ nu vɔ̃ ɖe Yehowa Israel ƒe Mawu la ŋu, eye nu si mewɔ lae nye esi: 21 Esi mekpɔ awu xɔasi nyakpɔ aɖe si tso Sinar+ kple klosalo sekel* alafa eve, kple sikakpɔti ɖeka, si ƒe kpekpeme nye sekel blaatɔ̃ le aboyonuawo dome la, wobiã ŋu nam, eye metsɔ wo. Meɖi nuawo ɖe nye agbadɔ me, eye ga la le wo te.” 22 Enumake Yosua dɔ amewo woƒu du yi agbadɔ la me, eye vavãe woɖi awuawo ɖe eƒe agbadɔ la me, eye ga la hã le wo te. 23 Ale wotsɔ nuawo tso agbadɔ la me vɛ na Yosua kple Israel-viwo katã, eye wotsɔ wo da ɖe Yehowa ŋkume. 24 Azɔ Yosua kple Israel blibo si le eŋu la kplɔ Akan,+ Zera vi la, eye wotsɔ klosaloa, awu xɔasia kple sikakpɔti+ la, eye wokplɔ viaŋutsuwo, vianyɔnuwo, eƒe nyiwo, tedziwo, alẽwo, eye wotsɔ eƒe agbadɔ kple eƒe nuwo katã yi Akor Bali+ la me. 25 Eye Yosua gblɔ be: “Nu ka tae nèhe vɔ̃ va mía dzi?+ Yehowa hã ahe vɔ̃ ava dziwò egbe sia.” Israel blibo la ƒu kpe wo woku,+ eye wotɔ dzo wo.+ Ale woƒu kpe wo katã woku. 26 Eye wofɔ kpewo li kɔ gã aɖe ɖe edzi, eye kɔ sia li va se ɖe egbe. Eye Yehowa ƒe dziku helĩhelĩ la nu fa.+ Esia tae wona ŋkɔ teƒe ma be Akor Bali me* va se ɖe egbe sia.\n^ Egɔmee nye, “Kpegbãƒe.”\n^ Alo, “trɔ ʋume de eƒe futɔwo.”\n^ Egɔmee nye, “Afɔku; Vɔ̃.”


Ayikudɔdala Aɖe Ƒe Xɔse | Gbebiame\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Xhosa Zulu\nGBEBIAME | CÉLINE GRANOLLERAS\nAyikudɔdala Aɖe Ƒe Xɔse\nÐɔkta Céline Granolleras, si tso France, nye atikeŋutinunyala si bi ɖe ayikudɔdada me. Esi wòzu ɖɔkta ƒe 20 kple edzivɔwo megbe la, eva ƒo nya ta be Wɔla aɖe li si tsɔa ɖe le eme na mí. Nyɔ! magazinea talawo bia gbee tso eƒe xɔse kpakple eƒe dɔa ŋu.\nƑo nu tso wò ɖevimenɔɣi ŋu na mí.\nEsi mexɔ ƒe asieke la, míaƒe ƒomea ʋu tso Spain va tsi France. Dzinyelawo nye Katolikotɔwo, gake esi mexɔ ƒe 16 la, nyemegava xɔ Mawu dzi se o. Le nye susu nu la, viɖe aɖeke mele mawusubɔsubɔ me o. Ne ame aɖe biam be, ne Mawu meli o la, ke aleke agbe wɔ dze egɔme mahã la, meɖoa eŋu nɛ be: “Fifia dzɔdzɔmeŋutinunyalawo mete ŋu ɖe eme haɖe o, gake gbe ɖeka woava kpɔ ŋuɖoɖo na nya ma.”\nNu ka tae nèsrɔ̃ nu tso ayikudɔ ŋu?\nMesrɔ̃ nu le ɖɔktasuku le Montpellier si le France. Nufialagã aɖe si le sukua me la ɖo aɖaŋu nam be masrɔ̃ nu tso ayikudɔ ŋu. Dɔ sia bia numekuku kple dɔnɔwo gbɔ kpɔkpɔ le ɣeyiɣi ma ke me. Dɔ sia tututu dim mele be mawɔ. Le ƒe 1990 me la, meva nɔ nu srɔ̃m tso lãmetsi si dzia ʋumenugbagbevi dzĩwo ɖe edzi le ame ƒe ƒu me la ŋu. Ɣemaɣi la, wobunɛ be enye numekuku yeye.\nNu kae na nèva di be yeanya ne Mawu li?\nTso keke ƒe 1979 me la, Yehowa Ðasefowo va nɔ Biblia srɔ̃m kple srɔ̃nye Floréal. Gake nyemetsɔ ɖeke le eme o. Esi menɔ ɖevime la, mawusubɔsubɔ ti kɔ nam. Ke hã srɔ̃nye kple mía viwo va zu Yehowa Ðasefowo, eye medidi o mía xɔlɔ̃wo katã kloe zu Yehowa Ðasefowo. Mía xɔlɔ̃awo dometɔ ɖeka si ŋkɔe nye Patricia ɖo aɖaŋu nam be manɔ gbe dom ɖa. Egblɔ nam be: “Ne ame aɖeke mele dziƒo se wò gbedodoɖa o hã la, magblẽ naneke le ŋuwò o. Gake ne ame aɖe li la, wò ŋutɔ àkpɔ nu si adzɔ.” Le ƒe aɖewo megbe la, meva di be manya tameɖoɖo si le agbea ŋu, eye meɖo ŋku Patricia ƒe nyawo dzi. Ale wɔ meva nɔ gbe dom ɖa be mate ŋu ase nuwo gɔme.\nNu ka tae nèva di be yeanya tameɖoɖo si le agbea ŋu?\nEsi ŋɔdzinuwɔlawo dze Xexeame Katã ƒe Asitsaƒegã si le New York dzi la, mebia ɖokuinye be nu ka tae nu vɔ̃ɖi wɔwɔ xɔ aƒe ɖe amegbetɔwo dome mahã. Megblɔ na ɖokuinye be: ‘Mawusubɔla zazɛ̃nyahelawo le afɔku gã aɖe he ge ava mía dzi. Ke hã nye ame nyanyɛ gbogbo aɖewo nye Yehowa Ðasefo ŋutifafamewo. Woawo ya to vovo sãsãsã na zazɛ̃nyahelawo. Wowɔna ɖe Biblia me nyawo dzi. Ðewohĩ ahiã be nye hã madzro Biblia me kpɔ.’ Ale wɔ mede asi Biblia xexlẽ me.\nÐe wòsesẽ na wò be nàxɔe ase be Wɔla aɖe li le esi nènye ɖɔkta ta?\nAo. Mekpɔa ŋudzedze ɖe ale si míaƒe ametia ƒe wɔwɔme wɔ nukue la ŋu ŋutɔ. Le kpɔɖeŋu me, ale si míaƒe ayiku nana be ʋumenugbagbevi dzĩwo ƒe agbɔsɔsɔ dana sɔna le míaƒe ʋu me la wɔ nuku nam ŋutɔ.\nNu kae na nègblɔ nenema?\nMeva nyɔ le ɖokuinye me be Mawu koe ate ŋu awɔ nu wɔnuku mawo gbegbe\nÐewohĩ ènyae be ʋumenugbagbevi dzĩwoe tsɔa ya ƒomevi si woyɔna be ɔksidzin la yia ŋutilã ƒe akpa vovovowo. Ne ʋu sɔgbɔ do le ŋuwò alo nèle teƒe kɔkɔ aɖe la, ɔksidzin masɔ gbɔ le lã me na wò o. Míaƒe ayikuwo dea dzesi ɔksidzin ƒe agbɔsɔsɔ si le lã me na mí. Ne wode dzesii be ɔksidzin mesɔ gbɔ le lã me na mí kura o la, wonana be lãmetsi si nana be ʋumenugbagbevi dzĩwo dzina ɖe edzi la sɔna gbɔ ɖe edzi abe teƒe akpe ɖeka ene. Lãmetsi sia nana be ƒutomemiwo wɔa ʋumenugbagbevi dzĩ yeyewo, eye ʋumenugbagbevi siawo tsɔa ɔksidzin gbogbo aɖewo yia ŋutilã ƒe akpa vovovowo. Ewɔ nuku loo! Togbɔ be mesrɔ̃ nu siawo hã la, ƒe ewo megbe hafi meva nyɔ le ɖokuinye me be Mawu koe ate ŋu awɔ nu wɔnuku mawo gbegbe.\nMexlẽ ŋutinyagbalẽ kple modzakaɖegbalẽ xɔŋkɔ geɖewo, gake esi mexlẽ Biblia la, mekpɔe dze sii enumake be eto vovo. Aɖaŋuɖoɖo siwo le eme ɖea vi na ame ale gbegbe be mekpɔe be ele be wòatso ame aɖe si kɔ boo wu amegbetɔwo gbɔ. Yesu ƒe nuwɔnawo wɔ dɔ ɖe dzinye ŋutɔ. Mekpɔe be ame ŋutɔŋutɔe wònye. Seselelãmewo le esi eye xɔlɔ̃wo hã nɔ esi. Esi wònye be nyemedi be maxlẽ Yehowa Ðasefowo ƒe agbalẽwo o ta la, mekua nu me le numekugbalẽwo kple agbalẽ bubuwo me ne medi be makpɔ ŋuɖoɖo na nyabiase aɖewo.\nMeku nu me le ŋutinyagbalẽwo me . . . Mlɔeba meƒo nya ta be Biblia ƒe nyagblɔɖi sia va eme ɖe ɣeyiɣi dzi pɛpɛpɛ\nNu siwo wɔ dɔ ɖe dzinye la dometɔ ɖekae nye ale si Biblia gblɔ ƒe si me woanyrɔ Yesu ɖe tsi me la ɖi. Egblɔ ƒe agbɔsɔsɔ siwo ava yi tso Persia-dziɖula Artaxsasta ƒe dziɖuɖu ƒe ƒe 20 lia me dzi va se ɖe ƒe si me Yesu ado abe Mesia ene. * Numekuku mam elabe nye dɔa ƒe akpa ɖee wònye. Eya ta meku nu me le ŋutinyagbalẽwo me be makpɔ kpeɖodzi na ƒe siwo me Artaxsasta ɖu dzi kple ƒe siwo me Yesu wɔ eƒe subɔsubɔdɔa. Mlɔeba meƒo nya ta be Biblia me nyagblɔɖi sia va eme ɖe ɣeyiɣi dzi pɛpɛpɛ, eye meƒo nya ta be Mawu ƒe gbɔgbɔe kokokoe anya ʋã ame siwo ŋlɔe.\n^ mm. 19 Àte ŋu axlẽ nu geɖe tso nya sia ŋu le agbalẽ sia, si nye Nuka Tututue Nye Biblia ƒe Nufiafia?, ƒe axa 197-199. Yehowa Ðasefowoe tae.


ÈXƆ ame aɖe si ŋkɔe nye Albert Einstein ƒe anyinɔnɔ dzi sea? Ðewohĩ àlɔ̃ ɖe edzi enumake be ẽ, gake nukatae? Ame akpa gãtɔ mekpɔe kple ŋku kpɔ o. Ke hã, nusiwo wòwɔ ŋuti nyatakaka siwo ŋu kakaɖedzi le ɖo kpe edzi be enɔ anyi kpɔ. Wokpɔa eƒe anyinɔnɔ ŋuti kpeɖodzi dzea sii le nusiwo ŋu wòke ɖo le dzɔdzɔmenuwo sɔsrɔ̃ me la zazã me. Le kpɔɖeŋu me, ame geɖe kpɔa viɖe tso elektrikŋusẽ si wokpɔna tsoa nukliaŋusẽ me ŋu, si ƒe dɔwɔna do ƒome kplikplikpli kple Einstein ƒe akɔntabumɔnu xɔŋkɔ, si nye E=mc2 (ŋusẽ si le nu me enye nua ƒe kpekpeme tsɔtsɔ aɖo kekeli ƒe zɔzɔ teƒe zi gbɔ zi alesi kekeli zɔnae) la zazã.\nNuŋububu alea sɔ le Yesu Kristo, amesi wonya be enye ame xɔŋkɔ le ŋutinya me, hã gome. Nusi woŋlɔ tso eyama ŋu kple ŋusẽ si wòkpɔ ɖe amewo dzi míekpɔ la nye kpeɖodzi si ŋu ɖikeke aɖeke mele o be enɔ anyi kpɔ. Aleke kee Yakobo ŋuti nuŋlɔɖi si tomenukulawo fɔ nyitsɔ laa, si woɖɔ le nyati si do ŋgɔ me, ado dzidzɔ na amee o, Yesu ƒe anyinɔnɔ ŋutɔŋutɔ ƒe kpeɖodzi menɔ te ɖe asinudɔwɔwɔ sia alo bubu aɖeke dzi o. Nyateƒeae nye be, míate ŋu akpɔ Yesu ƒe anyinɔnɔ ŋuti kpeɖodzi le nusi ŋutinyaŋlɔlawo ŋlɔ ku ɖe woa kple eyomedzelawo ŋu me.\nŊutinyaŋlɔlawo ƒe Ðaseɖiɖi\nLe kpɔɖeŋu me, bu ƒe alafa gbãtɔ me Yudatɔ ŋutinyaŋlɔla, Flavius Josephus, si nye Farisitɔ, ƒe ɖaseɖiɖia ŋu kpɔ. Eƒo nu tso Yesu Kristo ŋu le agbalẽ si nye Jewish Antiquities me. Togbɔ be ame aɖewo ke ɖii zi gbãtɔ si Josephus yɔ Yesu be Mesia la hã la, Yeshiva Yunivɛsiti Nufialagã Louis H. Feldman gblɔ be ame ʋɛ aɖewo koe ke ɖii zi evelia si wòyɔe nenema. Josephus gblɔ le afima be: “[Nunɔlagã Ananus] ƒo Sanhedrin la ƒe ʋɔnudrɔ̃lawo nu ƒu hekplɔ ŋutsu aɖe si ŋkɔe nye Yakobo, Yesu si woyɔ be Kristo la nɔvi, va wo ŋkume.” (Jewish Antiquities, XX, 200) Ẽ, Farisitɔ, si nye kɔmama aɖe si me tɔ geɖe ɖee fia gaglã be yewolé fu Yesu lae lɔ̃ ɖe ‘Yakobo, Yesu nɔvi’ ƒe anyinɔnɔ dzi.\nYesu ƒe anyinɔnɔ ƒe ŋusẽkpɔɖeamedzia dze le eyomedzelawo ƒe dɔwɔnawo me. Esi wode apostolo Paulo gaxɔ me le Roma le ƒe 59 M.Ŋ. me lɔƒo la, amesiwo nye amegãwo le Yudatɔwo dome gblɔ nɛ be: “Míese bena, wogblɔ nya ɖe kɔmamã sia ŋuti le afisiafi.” (Dɔwɔwɔwo 28:17-22) Woawo yɔ Yesu ƒe nusrɔ̃lawo be “kɔmama sia.” Ne woƒoa nu tsia tre ɖe wo ŋuti le afisiafi la, ekema ŋutinyaŋlɔlawo aƒo nu tso wo ŋu godoo, alo menye aleae wòle oa?\nTacitus, si wodzi le ƒe 55 M.Ŋ. me lɔƒo si wobuna be enye xexeame ƒe ŋutinyaŋlɔla xɔŋkɔwo dometɔ ɖeka la, ƒo nu tso Kristotɔawo ŋu le Annals si wòŋlɔ me. Le eƒe nuŋɔŋlɔ si ku ɖe alesi Nero bu fɔ wo ɖe dzo gã si bi le Roma le ƒe 64 M.Ŋ. ta ŋu la, eŋlɔ bena: “Nero bla amesiwo dzi woda fɔbubua ɖo eye wòwɔ fu ha si wolé fui le woƒe ŋunyɔnuwo ta, si dua me tɔwo yɔna be Kristotɔwo. Kristo, amesi me woƒe ŋkɔ [Kristotɔwo] dzɔ tso kpe tohehe sesẽ ƒe fu le Tiberio ƒe fiaɖuɣi le míaƒe mɔmefiawo dometɔ ɖeka, Pontio Pilato si me.” Nuŋlɔɖi sia me nyawo sɔ kple nyatakaka siwo le Biblia me ku ɖe Yesu ŋu.\nNuŋlɔla bubu si ƒo nu tso Yesu yomedzelawo ŋu enye Pliny Suetɔ, si nye Bithynia ƒe mɔmefia. Le ƒe 111 M.Ŋ. me lɔƒo la, Pliny ŋlɔ agbalẽ ɖo ɖe Fiagã Trajan, hebia alesi yeawɔ nui kple Kristotɔwo. Pliny ŋlɔ bena amesiwo wobu fɔ vodadatɔe be wonye Kristotɔwo la atrɔ ɖe mawuawo ŋu ayɔ wo ahade ta agu na Trajan ƒe legba, atsɔ aɖee afia be yewomenye Kristotɔwo o. Pliny yi edzi be: “Wogblɔ be womezina amesiwo nye Kristotɔwo ŋutɔŋutɔ la dzi le wɔna siawo dometɔ aɖeke me o.” Ema ɖi ɖase le Kristo, amesi yomedzelawo lɔ̃ faa be yewoatsɔ yewoƒe agbe aɖo anyi hena eyama dzixɔse, ƒe anyinɔnɔ ŋu.\nEsi The Encyclopædia Britannica (ƒe 2002 tɔ) nɔ Yesu Kristo kple eyomedzelawo ŋutinya si ƒe alafa eve gbãtɔawo me ŋutinyaŋlɔlawo ŋlɔ tom ɖe eme la, eƒo nya ta be: “Nuŋlɔɖi ɖekaɖeka siawo ɖo kpe edzi be le blemaɣeyiɣiwo me la, amesiwo tsi tre ɖe Kristotɔnyenye ŋu gɔ̃ hã meke ɖi le Yesu ƒe anyinɔnɔ kpɔ ŋu o, si ŋu woʋli nya le zi gbãtɔ le susu siwo ŋu kpeɖodziwo mele o ta, le ƒe alafa 18 lia ƒe nuwuwu, le ƒe alafa 19 lia me, kple le ƒe alafa 20 lia ƒe gɔmedzedze me.”\nYesu Yomedzelawo ƒe Ðaseɖiɖi\nThe Encyclopedia Americana gblɔ be: “Kpeɖodzi siwo katã kloe hiã be woafɔ akpe anya Yesu ƒe agbenɔnɔ kple nusi dzɔ ɖe edzi kple alesi Kristotɔ gbãtɔawo ɖe eƒe ame vevi nyenye fiae la le Nubabla Yeyea me.” Ðewohĩ ɖeklemiɖelawo malɔ̃ ɖe edzi be woazã Biblia atsɔ aɖo kpe Yesu ƒe anyinɔnɔ dzi o. Ke hã, susu eve si wotu ɖe Ŋɔŋlɔa me nuŋlɔɖiwo dzi koŋ la kpe ɖe mía ŋu be míekpɔ be Yesu nɔ anyigba dzi kpɔ vavã.\nAbe alesi míede dzesii ene la, Einstein ƒe nufiafia xɔŋkɔawo ɖo kpe eƒe anyinɔnɔ kpɔ dzi. Nenema kee Yesu ƒe nufiafiawo ɖo kpe eƒe anyinɔnɔ ƒe nyateƒenyenye dzii. Le kpɔɖeŋu me, bu Todzimawunya si nye dutoƒonuƒo nyanyɛ aɖe si Yesu ƒo ŋu kpɔ. (Mateo, ta 5-7) Apostolo Mateo ŋlɔ nu tso alesi gbegbe mawunya ma wɔ dɔ ɖe amewo dzii la ŋu be: “Kuvia ɖo amehawo le eƒe nufiafia la ŋuti; elabena ele nu fiam wo abe amesi si ŋusẽ le ene.” (Mateo 7:28, 29) Nufialagã Hans Dieter Betz gblɔ le ŋusẽ si mawunyaa kpɔ ɖe amewo dzi le ƒe alafa siwo va yi me ŋu be: “Ne woagblɔe gbadzaa la, ŋusẽ si Todzimawunya la kpɔna ɖe amewo dzi la keke ta gbɔ Yudatɔwo kple Kristotɔwo ƒe liƒo, kple Ɣetoɖoƒetɔwo ƒe kɔnuwo gɔ̃ hã ŋu.” Egblɔ kpee be mawunya sia “dzɔa dzi na amewo le xexeame katã wòwɔ nuku.”\nBu nya kpokploe siawo siwo me susu le si le Todzimawunyaa me la ŋu kpɔ: “Amesi ke ƒo wò nuɖusi tome la, nyẽ ekeme hã nɛ.” “Mikpɔ mia ɖokui dzi nyuie, ne miagawɔ miaƒe dzɔdzɔenyenye nu le amewo ƒe ŋku me . . . o.” “Migatsi dzimaɖi le etsɔ si gbɔna la, ƒe nuwo ŋuti o, elabena etsɔ si gbɔna la, adze agbagba le eya ŋutɔ ƒe nuwo ŋu.” “Migatsɔ miaƒe dzonu nyuiwo . . . ƒu gbe ɖe hawo ƒe ŋku me . . . o.” “Mibia, eye woana mi.” “Nusianu, si mielɔ̃na bena, amewo nawɔ na mi la, miawo hã miwɔ nenema ke na wo.” “Miyi ɖe agbo bii la me.” “Mitsɔ woƒe tsetsewo dze si wo.” “Ati nyui sia ati nyui tsea ku nyui.”—Mateo 5:39; 6:1, 34; 7:6, 7, 12, 13, 16, 17.\nÀnya se nya siawo dometɔ aɖewo alo wo me nya vevi aɖewo kpɔ. Ðewohĩ wozu lododowo le mia degbe me. Todzimawunyaa mee woɖe esiawo katã tsoe. Ŋusẽ si mawunya sia kpɔ ɖe amewo kple dekɔnu geɖewo dzi la nye ɖaseɖiɖi si me kɔ ƒã be “nufiala gã la” nɔ anyi kpɔ.\nMina míatsɔe be ame aɖee kpa amesi woyɔ be Yesu Kristo la ƒe ŋutinya. Tsɔe be ame ma nya nu ale gbegbe be wòte ŋu kpa nufiafia siwo Biblia gblɔ be Yesue fia wo la. Ðe makpa nyaa ale be Yesu kple eƒe nufiafiawo navivi amewo katã nu alesi wòanya wɔ oa? Ke hã, apostolo Paulo gblɔ be: “Yudatɔwo biaa dzesiwo, eye Helatɔwo dia nunya yome; ke míawo la míeɖea gbeƒã Kristo, amesi woklã ɖe [fuwɔameti] ŋu la, esi nye nukikli na Yudatɔwo kple bometsinu na Helatɔwo.” (Korintotɔwo I, 1:22, 23) Kristo kaklã ɖe fuwɔameti ŋu ƒe gbedasia medze Yudatɔwo kple Helatɔwo siaa ŋu o. Ke hã, eyae nye Kristo si ƒe alafa gbãtɔ me Kristotɔwo ɖe gbeƒãe. Nukatae woƒo nu tso Kristo ŋu be woklãe ɖe ati ŋu? Ŋuɖoɖoa si dze koe nye be Kristotɔwo ƒe Hela Ŋɔŋlɔawo ŋlɔlawoe ŋlɔ Yesu ƒe agbenɔnɔ kple ku ŋuti nyateƒea ɖi.\nSusu bubu si ɖo kpe Yesu ƒe anyinɔnɔ dzi dze le eƒe nufiafia siwo eyomedzelawo ɖe gbeƒã ɖeɖimateameŋutɔe me. Ƒe 30 kloe tso esime Yesu dze eƒe subɔsubɔdɔa gɔme megbe la, Paulo te ŋu gblɔ be ‘woɖe gbeƒã nyanyuia na nuwɔwɔwo katã le dziƒo te.’ (Kolosetɔwo 1:23) Ẽ, Yesu ƒe nufiafiawo kaka ɖe blemaxexea me togbɔ be wotsi tre ɖe wo ŋu hã. Paulo, amesi ŋutɔ hã nye Kristotɔ si yome woti la, ŋlɔ bena: “Ne Kristo metsi tre o la, ekema míaƒe gbeƒãɖeɖe enye dzodzro, eye míaƒe xɔse hã nye dzodzro.” (Korintotɔwo I, 15:12-17) Nenye be gbeƒãɖeɖe Kristo aɖe si womefɔ ɖe tsitre o anye dzodzro la, ekema gbeƒãɖeɖe Kristo aɖe si menɔ anyi kpɔ kura o la anye nu dzodzro awu. Abe alesi míexlẽe le Pliny Suetɔ ƒe nyatakaka me ene la, ƒe alafa gbãtɔ me Kristotɔwo lɔ̃ faa be yewoaku ɖe Kristo Yesu dzixɔse si nɔ wo si la ta. Woɖo woƒe agbe anyi na Kristo elabena enye ame ŋutɔŋutɔ; enɔ anyigba dzi kpɔ, eye wònɔ agbe abe alesi woŋlɔe ɖe Nyanyuiawo me ene.\nEle be Kristotɔwo naxɔ Yesu Kristo ƒe tsitretsitsia dzi ase hafi woate ŋu aɖe gbeƒã. Wò hã àte ŋu akpɔ Yesu si wofɔ ɖe tsitre la le susu me to ŋusẽ si kpɔm wòle ɖe amewo dzi egbea me.\nƔeyiɣi kpui aɖe do ŋgɔ hafi woaklã Yesu ɖe ati ŋu la, egblɔ eƒe anyinɔnɔ le etsɔme ŋu nya deŋgɔ aɖe ɖi. Egblɔ hã be woafɔ ye ɖe tsitre eye yeanɔ Mawu ƒe nuɖusi me ahanɔ lalam na ɣeyiɣi si me wòatu nu kple eƒe futɔwo. (Psalmo 110:1; Yohanes 6:62; Dɔwɔwɔwo 2:34, 35; Romatɔwo 8:34) Le ema megbe la, yeanya Satana kple eƒe gbɔgbɔ vɔ̃wo ɖa tso dziƒo.—Nyaɖeɖefia 12:7-9.\nƔekaɣie nu mawo katã adzɔ? Yesu na ‘eƒe anyinɔnɔ kple nuɖoanyia ƒe nuwuɣi ƒe dzesi’ eƒe nusrɔ̃lawo. Nusiwo ade dzesi eƒe anyinɔnɔ si ŋkuwo makpɔ o la dometɔ aɖewoe nye aʋawɔwɔ, dɔwuame, anyigbaʋuʋuwo, aʋatsonyagblɔɖilawo ƒe vava, sedzimawɔmawɔ ƒe dzidziɖedzi, kple dɔvɔ̃ dziŋɔwo. Ele be woakpɔ mɔ na nusiawo, elabena Satana Abosam nyanya ana woado “baba na anyigba.” Abosam ɖi va anyigba ƒe nutowo me “eye dzi le ekum ŋutɔ; elabena enyae be, vovoɣi vi aɖe ko yekpɔ.” Gakpe ɖe eŋu la, dzesia ƒe akpa aɖe enye gbeƒãɖeɖe Fiaɖuƒe ŋutinya nyuia “le xexe blibo la katã me, bena wòanye ɖaseɖiɖi na dukɔwo katã.”—Mateo 24:3-14; Nyaɖeɖefia 12:12; Luka 21:7-19.\nAbe alesi ko woafɔ nɔnɔmetata si wofli kakɛkakɛe akpe pɛpɛpɛ ene la, nenemae nusiwo ƒe nya Yesu gblɔ ɖi la va eme pɛpɛpɛe. Tso esime Xexemeʋa I dzɔ le ƒe 1914 me la, míekpɔ Yesu Kristo ƒe anyinɔnɔ si ŋku mekpɔna o la ƒe kpeɖodzi ƒokpli la. Ele fia ɖum abe Mawu Fiaɖuƒea ƒe Fia ene eye wòle ŋusẽ gã aɖe kpɔm ɖe amewo dzi. Nyateƒe si wònye be magazine sia su asiwò la nye kpeɖodzi be wole gbeƒãɖeɖe Fiaɖuƒea ƒe dɔ wɔm egbea.\nBe nàgase ŋusẽ si kpɔm Yesu ƒe anyinɔnɔ le ɖe amewo dzi gɔme ɖe edzi la, ehiã be nàsrɔ̃ Biblia. Nukatae màbia Yesu ƒe anyinɔnɔ ŋuti numeɖeɖe bubuwo Yehowa Ðasefowo o?\nJosephus, Tacitus, kple Pliny Suetɔ ƒo nu tso Yesu Kristo kple eyomedzelawo ŋu\nNutata etɔ̃awo katã: © Bettmann/CORBIS\nKristotɔ gbãtɔwo xɔe se be Yesu nye ame ŋutɔŋutɔ\nƉoe Ɖe Amewo Ɖoe Ɖe Amewo Yesu Kristo—Nusiwo Ðo Kpe Edzi Be Enɔ Anyigba Dzi Kpɔ\nw03 6/15 axa 4-7


1 Yohanes 2 - Holy Bible [Ewe Bible 1913] - (1Yo 2)\nEye eya kee nye avuléle le miaƒe nuvɔ̃wo ŋuti; ke menye le mía to ŋuti ɖeɖeko o, ke boŋ le xexe blibo la katã hã tɔ ŋuti.\nNe mielé eƒe seawo me ɖe asi la, eya míatsɔ adze sii bena, míenyae.\nAmesi ke gblɔ bena, yenyae, eye gake melé eƒe seawo me ɖe asi o la, aʋatsokala wònye, eye nyateƒe mele eme o.\nAmesi ke lé eƒe nya la me ɖe asi la, eya me Mawu ƒe lɔlɔ̃ zu blibo le vavã. Esia míatsɔ adze sii bena, miele eyama me.\nAmesi ke gblɔ bena, yenɔa eme la, ele nɛ be, wòazɔ abe alesi eya ŋutɔ hã zɔe ene.\nLɔlɔ̃tɔwo, menye se yeye meŋlɔ ɖo ɖe mi o, ke boŋ se xoxo, si le mia si tso gɔmedzedzea me la koe: Se xoxoa enye nya, si miese la.\nSe yeye magaŋlɔ aɖo ɖe mi, esi nye nyateƒe le eya me kple miawo hã mia me; elabena viviti le dzodzom, eye kekeli vavã le keklẽm xoxo.\nAmesi ke gblɔ bena, yele kekelia me, eye wòléa fu nɔvia la, egale viviti me kpakple egbe.\nAmesi ke lɔ̃a nɔvia la, eya naa kekeli la me, eye nuɖianua ɖeke mele eme o.\nKe amesi ke léa fu nɔvia la, eya le viviti me, eye wòzɔa viviti me, eye menya afisi yim wòle o; elabena viviti la gbã eƒe ŋkuwo.\nViwo, mele eŋlɔm ɖo ɖe mi; elabena wotsɔ nuvɔ̃wo ke mi le eƒe ŋkɔ ta.\nFofowo, mele eŋlɔm ɖo ɖe mi; elabena mienya amesi li tso gɔmedzedzea me. Ɖeka kpuiwo, mele eŋlɔm ɖo ɖe mi elabena mieɖu vɔ̃ɖitɔ la dzi. Ɖeviwo, meŋlɔ ɖo ɖe mi; elabena mienya Fofo la.\nFofowo, meŋlɔ ɖo ɖe mi; elabena mienya amesi li tso gɔmedzedzea me, Ɖekakpuiwo, meŋlɔ ɖo ɖe mi; elabena míesesẽ, eye Mawu ƒe nya la naa mia me, eye mieɖu vɔ̃ɖitɔ la dzi.\nMigalɔ̃ xexeame kple nusiwo le eme o. Ne amea ɖe lɔ̃ xexeame la, Fofoa ƒe lɔlɔ̃ mele eme o.\nEye kɔkɔetɔ la si ami na mi, eye mienya nuwo katã.\nNyemeŋlɔ ɖo ɖe mi, abe ɖe mienya nyateƒe la ene o, ke boŋ le esi mienyae, eye le esi aʋatsokakaa ɖeke metsoa nyateƒe me o la guti.\nAmekae nye aʋatsokala, ne menye amesi sẽ nu bena, Yesu menye Kristo o lae oa? Amesi ke gbe nu le Fofo la kple Vi la gbɔ la, eyae nye Kristo ƒe futɔ la.\nAmesiame, si sẽ nu le Vi la ŋuti la, eya ke sie Fofo la hã mele o: amesi ke ʋua Vi la me la, eya ke sie Fofo la hã le.\nMiawo la mina nusi miese tso gɔmedzedzea me la, nanɔ mia me. Ne nusi miese tso gɔmedzedzea me la, nɔ mia me la, ekema miawo hã mianɔ Vi la kple Fofo la me.\nEye ŋugbedodo, si eya ŋutɔ ɖo na mí la, eya nye agbe mavɔ la.\nNya siawo meŋlɔ ɖo ɖe mi le amesiwo le mia blem la ŋuti.\nEye miawo la, amisisiname, si miexɔ le egbɔ la, nɔa mia me, eye mehiã mi be, amea ɖeke nafia nu mi o, ke boŋ abe alesi amisisi ma ke fia nu mi le nuwo katã ŋuti ene la, nenema ke hã wònye nyateƒe, eye menye aʋatso o; eye abe alesi wofia mi ene la, minɔ eme nenema ke.\nEye azɔ, vinyewo, mina eya me, bena ne eva do la, ne dzi naɖo mia ƒo, eye ŋu nagakpe mí le eƒe ŋku me le eƒe vava la me o.\nNe mienyae bena, dzɔdzɔetɔ wònye la, ekema midze sii be, amesiame, si le nu dzɔdzɔe wɔm la, egbɔ wodzi eya hã tso.\n1 Yohanes 1 / 1Yo 1\n1 Yohanes 2 / 1Yo 2\n1 Yohanes 3 / 1Yo 3\n1 Yohanes 4 / 1Yo 4\n1 Yohanes 5 / 1Yo 5


GBE BUBU Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Hiligaynon Hungarian Igbo Indonesian Italian Korean Lithuanian Myanmar Ossetian Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian\n“Ame sia ame si ano tsi si manae ƒe ɖe la, tsikɔ magawui akpɔ o, ke boŋ tsi si manae la azu tsidzɔƒe le eyama me, si ayɔ agbagba, be wòana agbe mavɔ.”—YOHANES 4:14.\n“KASIA, le ɣleti la godo la, . . . kpe xɔasi blɔ aɖe si ƒe akpa aɖewo le ɣie hele dzo dam, kekeli aɖe, nu nogoe dzeani aɖe si le blɔ abe dziŋgɔli ene si ŋu nu ɣi siwo le ʋaʋãm ƒo xlã la . . . , le dodom abe dzonu xɔasi sue aɖe si ɣla ɖe atsiaƒu si nyɔ yibɔɔ me la ene.”—Aleae dzinudzidela Edgar Mitchell, ɖɔ anyigba la ƒe nɔnɔme ne wokpɔe tso yamenuto me.\nNu kae naa amadede nyui ma si le keklẽm la míaƒe ɣletinyigba la, si wɔ dɔ ɖe dzinudzidela ma dzi wòŋlɔ nu tso eŋu le hakpanya me? Eyae nye tsi si xɔ anyigba la ƒe akpa etɔ̃ le ene me. Ne míagblɔe tututu la, menye ɖeko tsi naa míaƒe anyigba la nya kpɔna o, ke boŋ eléa nu gbagbe siwo le edzi la hã ƒe agbe ɖe te. Le nyateƒe me la, amegbetɔwo ƒe ŋutilã ƒe akpa 65 le alafa me nye tsi sɔŋ. Eya tae numekugbalẽ si nye Encyclopædia Britannica gblɔ tso tsi ŋu be: “Ele vevie hafi agbe nanya nɔ, eye wòwɔa akpa vevi aɖe le atiwo kple lãwo ƒe dɔwɔwɔ ƒe akpa sia akpa kloe me.”\nLe esi dzoxɔxɔ naa tsi siwo dzana la gbugbɔna yia dziƒo hegbugbɔ dzana ta la, mehiãna be míayi aɖadi tsi akpe ɖe esi le anyigba dzi la ŋu o. Numekugbalẽ aɖe gblɔ be: “Tsi siwo míezãna ƒe gege toŋtoŋ ɖe sia ɖe kloe ɖoa ta atsiaƒu me. . . . Eye le afi ma la, ɣea ƒe dzoxɔxɔ nana be wògayia dziƒo. Emegbe egadzana ɖe anyigbaa dzi. To esia dzi la, míezãa tsi ma ke zi gbɔ zi geɖe. Mevɔna gbeɖe o.” (The World Book Encyclopedia) Ƒe 3,000 aɖewoe nye esi va yi la, woƒo nu tso tsi ƒe tɔtrɔ ɖedzesi sia ŋu le Biblia me ale: ‘Tɔwo katã sina yia atsiaƒu me, ke atsiaƒu meyɔna gbeɖe o; afi si tɔwo sina yina la, afi ma woyina ɖaa.’ Nuwɔwɔ wɔnuku kae nye esi tsi ƒe tɔtrɔ nye!—Nyagblɔla 1:7.\nLe ale si tsi le vevie na agbe kple mɔ wɔnuku si dzi míekpɔnɛ tona ta la, mewɔ nuku o be woƒo nu tso eŋu wowu zi 700 sɔŋ le Biblia me. Zi geɖe la, Biblia tsɔa dɔ tɔxɛ siwo tsi wɔna—vevietɔ ŋusẽ si le esi be wòaklɔ nuwo ŋu ahalé agbe ɖe te—la wɔa kpɔɖeŋui na Biblia me dzidzenuwo.—Yesaya 58:11; Yohanes 4:14.\nŊusẽ Si Le Biblia Si Be Wòaklɔ Nuwo Ŋu\nLe ale si Israel viwo zãa tsi tsɔ léa tsi hetsɔ nyaa nui ta la, woƒe ŋutilã me dzadzɛnyenye ɖe dzesi. Enye kɔnu be woaklɔ afɔ ne woge ɖe aƒe aɖe me hena nuɖuɖu. (Luka 7:44) Israel viawo zãa tsi le dzadzɛnyenye ƒe kɔnuwo wɔwɔ me tsɔ kpe ɖe egbɔkpɔkpɔ be woƒe ametia kple nunɔamesiwo le dzadzɛ ŋu. Enɔ na nunɔla siwo nɔ subɔsubɔm le avɔgbadɔa me la be woalé tsi ahanya woƒe awuwo edziedzi. (2 Mose 30:18-21) Emegbe le gbedoxɔ si nɔ Yerusalem me la, Salomo wɔ “gazɔ” si me tsi lita 44,000 nɔna, si sɔ gbɔ ale gbegbe be woate ŋu awɔ ɖe dzadzɛnyenye ƒe nudidi siwo le Mawu ƒe Se la me la dzi. (2 Kronika 4:2, 6) Gɔmesese kae le tsizazã le mɔ ma nu ŋu na Kristotɔwo egbea?\nApostolo Paulo ɖe eme be, Yesu klɔ Kristo hame la ŋuti “to tsiléle nɛ me to nya la dzi.” Abe ale si tsi klɔa ɖi le ame ŋu le ŋutilã me ene la, ŋusẽ le nyateƒe si le Mawu ƒe Nya la me ŋu be wòaklɔ mía ŋu le agbenɔnɔ kple gbɔgbɔ me. Ŋutikɔklɔ sia wɔnɛ be Kristo ƒe nusrɔ̃lawo nɔa ‘kɔkɔe, eye kpɔtsɔtsɔ aɖeke menɔa wo ŋu o.’ (Efesotɔwo 5:25-27) Eya ta ele be ame siwo katã dina be Mawu nakpɔ ŋudzedze ɖe yewo ŋu la, nadze agbagba alé wo ɖokui “ɖimaƒomaƒoe kple mokaka manɔŋui” le agbenɔnɔ kple gbɔgbɔ me. (2 Petro 3:11, 14) Aleke Mawu ƒe Nya la kpena ɖe wo ŋu le esia wɔwɔ mee?\nAme siwo dina be Yehowa Mawu nakpɔ ŋudzedze ɖe yewo ŋu la noa gbɔgbɔmetsi to Biblia sɔsrɔ̃ edziedzi me. Ne sidzedze si su wo si la wɔ dɔ ɖe woƒe dzi kple susu dzi la, enana wodina vevie be yewoawɔ ɖe Biblia me mɔfiame si nye “mina woatrɔ miaƒe nɔnɔme to miaƒe tamesusu wɔwɔ yeyee me, bene miado Mawu ƒe lɔlɔ̃nu nyui dzeameŋu si le blibo la kpɔ na mia ɖokui” la dzi.—Romatɔwo 12:2.\nMawu ŋuti sidzedze vavã kpena ɖe ame siawo ŋu wokpɔa ɖiƒoƒo kple kpɔtsɔtsɔ siwo le woƒe agbenɔnɔ kple tamesusu me la dzea sii. Ne woyi edzi le Biblia me gɔmeɖosewo ŋu dɔ wɔm le woƒe agbenɔnɔ me la, abe ale si tsi kɔa nu ŋu ene la, Mawu ƒe Nya ana ‘wo ŋuti nakɔ’ tso nu vɔ̃ gãwo gɔ̃ hã me ne ɣeyiɣiawo va le yiyim.—1 Korintotɔwo 6:9-11.\nTɔtrɔ sia ƒe kpɔɖeŋu aɖee nye esi ku ɖe ɖekakpui aɖe si le Spain la ŋu. Eŋkɔe nye Alfonso. Egblɔ be: “Esi mexɔ ƒe 18 la, nyemeva nɔ dzidzɔ kpɔm le agbe me o.” Atike vɔ̃ɖi zazã va zu numame nɛ, eye wòzu nu vlo wɔla sẽdzime. Egblɔ be: “Mese le ɖokuinye me be meƒo ɖi, le ale si mewɔa nu ɖe nye ŋutilã kple ame bubuwo ŋui ta.”\nEyi edzi gblɔ be: “Le suku la, mede dzesi ɖetugbivi aɖe si le dzadzɛ, enye fɔmaɖila si to vovo tso sukuvi bubuawo gbɔ. Eƒe kpɔɖeŋua ʋãm medi be manɔ agbe dzadzɛ abe eya amea ene. Ekpem eye mede Yehowa Ðasefowo ƒe kpekpe aɖe. Eteƒe medidi o, mete Biblia sɔsrɔ̃, eye mía kpli Mawu dome xɔlɔ̃dzedzea me va nɔ sesẽm ɖe edzi. Le ƒe ɖeka me la, meɖɔ nye agbenɔnɔ ɖo heva zu Ðasefo xɔnyɔnyrɔ. Tɔtrɔ wɔnuku sia na dzila geɖe siwo le míaƒe nutoa me la va gbɔnye hebia tso asinye be makpe ɖe yewo vi ƒewuivi siwo atike vɔ̃ɖi zazã zu numame na la ŋu bene woadzudzɔ.”\nƔeaɖeɣi la, Yesu ƒo nu tso “agbetsi” ŋu na Samaria nyɔnu aɖe si nɔ tsi kum le Yakob ƒe vudoa to. Egblɔ be: “Ame sia ame si ano tsi si manae ƒe ɖe la, tsikɔ magawui akpɔ o, ke boŋ tsi si manae la azu tsidzɔƒe le eyama me, si ayɔ agbagba, be wòana agbe mavɔ.” (Yohanes 4:10, 14) Yesu ƒe nyawo ɖee fia be, “agbetsi” la nye kpɔɖeŋu na agbetsitsi ƒe ɖoɖo siwo Mawu wɔ, abe ale si wòdze le eƒe Nya, Biblia, me ene. Ðoɖo siawo wɔe be amegbetɔwo ate ŋu anɔ agbe mavɔ. Nu siwo ƒo ƒu wɔ kpɔɖeŋu ƒe tsi sia ƒe akpa vevi aɖee nye Kristo Yesu ƒe tafevɔsa la. Yesu ɖe eme be: “Mawu lɔ̃ xexea ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.”—Yohanes 3:16.\nAlfonso, si ŋu míeƒo nu tsoe va yi la, va de asixɔxɔ gã aɖe “agbetsi” si tso Mawu gbɔ la ŋu. Egblɔ tso ame siwo yi nu vlo wɔwɔ kple atike vɔ̃ɖi zazã dzi ŋu be: “Fonye ku, eye nye zɔhɛ tsãtɔwo katã hã ku. Mawu ƒe Nya la me sidzedze kpɔ tanye be nyemeku abe woawo ke ene o. Gbɔgbɔmeɖoɖo siwo Yehowa wɔ la na megakpɔtɔ le agbe.” Gawu la, le nu siwo Alfonso srɔ̃ tso Mawu ƒe Nya la me ta la, ele mɔ kpɔm be yeava nɔ agbe le xexe yeye si ƒe ŋugbe Mawu do la me.—2 Petro 3:13.\nAmekpekpe Aɖe Si Yi Na Amewo Katã\nLe Biblia gbalẽ mamlɛtɔa me la, woƒo nu tso “agbetsitɔsisi . . . si me kɔ abe kristalo kpe ene, eye wòle sisim tso Mawu kple Alẽvi la ƒe fiazikpui la gbɔ” ŋu. (Nyaɖeɖefia 22:1) Agbetsitɔsisia tsi tsitre ɖi na ɖoɖo siwo Mawu wɔ siwo akplɔ ameƒomea ayi blibodede, si nɔ Adam kple Xawa si le ameƒomea ƒe ŋutinya ƒe gɔmedzedze me la, gbɔ mlɔeba.\nEsi nuŋlɔɖia ƒo nu tso tɔsisi ma ŋu vɔ la, eyi edzi ƒo nu tso amekpekpe sia ŋu be: “Ame sia ame si tsikɔ le wuwum la neva; ame sia ame si lɔ̃ la, nexɔ agbetsi la femaxee.” (Nyaɖeɖefia 22:17) Egbea la, amekpekpe ma le edzi yim le xexea me godoo. Ƒe sia ƒe la, Yehowa Ðasefo siwo le dukɔ 235 me zãa gaƒoƒo siwo wu miliɔn akpe ɖeka tsɔ kpena ɖe amewo ŋu bene woaxɔ Biblia me sidzedze si naa agbe ame la.\nAgbetsi la ƒe tsikɔ le wuwòma? Ne èyi edzi le tsi si me kɔ abe kristalo ene la nom, si fia be, èyi edzi le nu srɔ̃m tso ɖoɖo siwo mía Wɔla la wɔ ŋu, eye nèle wo ŋu dɔ wɔm la, wò hã àte ŋu anye ame siwo le “gɔmeɖoanyi nyui aɖe [dzram] ɖo ɖi dedie na wo ɖokuiwo, wòanye kesinɔnu hena etsɔ si gbɔna, bene woƒe asi nasu agbe vavã la dzi sesĩe” la dometɔ ɖeka.—1 Timoteo 6:19.\nAbe ale si tsi klɔa ɖi le ame ŋu le ŋutilã me ene la, ŋusẽ le Biblia me nyateƒea si be wòaklɔ mía ŋu le agbenɔnɔ kple gbɔgbɔ me siaa\nTSIDZƆƑEWO LE BIBLIA ƑE ƔEYIƔIWO ME\nLe Biblia ƒe ɣeyiɣiwo me la, amewo dzea agbagba vevie kena ɖe tsidzɔƒe siwo nɔa anyi ɖaa la ŋu. Abraham kple Isak ɖe vudowo ɖe teƒe aɖe si te ɖe Beer-Seba ŋu ale be woƒe aƒemetɔwo kple lãhawo nakpɔ tsi ano.—1 Mose 21:30, 31; 26:18.\nVudo siwo megoglo o la me tsiwo miena le dzomeŋɔli si nɔa anyi ɣeyiɣi didi aɖe la me. Bene woakpɔ tsidzɔƒe si anɔ anyi ɖaa la, ele be vudoa nagoglo. (Lododowo 20:5) Vudo aɖe si nɔ Laxis goglo meta 44. Vudo bubu si nɔ Gibeon, goglo wu meta 25, eye wòkeke meta 11 sɔŋ. Vudo ma ɖeɖe bia be woaɖe kpe tɔn 3,000 aɖewo ɖa. Samaria nyɔnu si va tsi ku ge le Yakob ƒe vudoa to la gblɔ na Yesu be: “Vudoa hã goglo.” Ðewohĩ vudoa ƒe goglome anye meta 23.—Yohanes 4:11.\nTsidowo hã nye tsidzɔƒe bubu na blema Titina Ɣedzeƒetɔwo. Woxɔa tsi siwo dzana tso October va se ɖe April me la ɖe tsido siawo me. Woɖea tsimɔ le togbɛwo dzi tsɔ trɔa mɔ na tsidzadzawo yina ɖe tsidoawo me. Israel viwo ɖe tsido gãgã siwo me woxɔa tsi ɖo.—2 Kronika 26:10.\nTsikuku le vudowo kple tsidowo me menye nu bɔbɔe ɣemaɣi o, eye mele bɔbɔe egbea hã o. Nyɔnu siwo dometɔ aɖewoe nye Rebeka kple Yetro vinyɔnuwo wɔ dɔ vevi aɖe ŋutɔ, elabena wokua tsi gbe sia gbe na woƒe ƒomeawo kple woƒe lãhawo.—1 Mose 24:15-20; 2 Mose 2:16.\nAlfonso egbea; ele Mawu ƒe Nya la gblɔm na amewo